text:
Orð og lag: Signar í Homrum
Vil tú vita hvør eg eri, vil tú kenna hjarta mítt
Ynski tú skalt vita, vita at tað longu er títt
Ótryggur standi eg, og eg veit jú hví
tú fær meg at gloyma bæði stað og tíð
Tí alt tað sum eg geri, er alt fyri teg
Droymi um teg og meg
Ja, alt tað sum eg eri, er alt fyri teg
Eitt og alt fyri teg
Byrðan sum eg beri, ein leinkja tyngir sinni mítt
líkamikið hvar eg ferðist, er fyri mær andlit títt
Leitandi gangi eg, eg veit ongan veg
Eg veit bara at eg sakni teg
Og alt tað sum eg geri…
Siti her og hugsi, og saknurin eftir tær
Tú kennur mínar tankar, manst tú leingjast eftir mær
Droymi um dagin, tá eg fevni um teg
Og tá eg kann siga at eg elski teg
Tí alt tað sum eg geri…Goym tekstin


c: text/html

text:
Eirikur Lindenskov 16.05.2018 (07:14)
Nú rúka Mexico og grøni bletturin
Eftir uppskoti at broyta eina byggisamtykt í høvuðsstaðnum skulu aldargomlu bóndahúsini á Húsagarði og grøna økið millum R. C. Effersøesgtu og Oknavegin lúta
Tað skrivar Jóhann Mortensen, journalistur og viðmerkjari, í grein í Sosialinum í dag.
Tað er í sambandi við, at gomlu bóndahúsini á Eystara Húsagarði í Havn, sum standa í Gundadali, nú skulu beinast burtur í sambandi við, at Smyril Line skal byggja hotell á staðnum. BankNordik eigur húsini og økið, sum húsini standa á. Men hevur sambært fráboðan í umbúna at selja Smyril Line húsini og grundøkið, sum er 4.236 fermetrar til víddar.
Býráðið hevur samttykt at broyta byggisamtyktina fyri økið.
Jóhann Mortensen vísir á, at Húsagarður lá í øldir á Húsabrúgv. Men í tríatiárunum var ovboðið hjá havnarfólki. Tað var ikki hóskiligt, at garður við fjósi og køsti lá miðskeiðis í Havnini. Tað luktaði. Bóndahúsini hjá Júst á Húsum vórðu tí flutt niðan í Gundadal í 1939. Har varð eisini, eftir tátíðarmeti, bygt nútímans fjós. Í Gundadali og har um vegir var jørð, sum lá til festið eins og ognarjørð. Gundadalur var tá langt oman fyri Havnarbý.
Húsagarður var upprunaliga eitt festi, men í 1674 varð garðurin býttur í Eystara- og Vestara- Húsagarðsfesti.
Hann vísiri eisini á, at tann eldri parturin av bóndahúsunum varð smíðaður í 1600-árunum. Seinri er bygt upp í sethúsini á Húsagarði, sum hevði stóran týdning tann tíð tað var.
– Um eldri parturin á sethúsunum á Húsagarði í Gundadali hevur fornfrøðilig virði, veit eg ikki. Leik og lærd, eg havi umrøtt málið við, halda, at garðurin hevur søgulig virði. Fornfrøðingur hevur upplýst mær, at garðurin er ikki friðaður, skrivar Jóhann Mortensen.
Jóhann Mortensen heldur, at tað tykist sum um tilvildin ræður.
– Hava vit ein grønan blett her ella har, skal hann ikki liggja í friði. Men hvat skal so liggja har: banki, skúli, hotell, savn, læknamiðstøð, matstova, leikhús, politistøð ella kanska Setrið? Spurningurin er bara: Hvør er hepni vinnarin?
– Ein grønan geira er eydnast at hava í friði – frá stykkinum hjá garðyrkismannnum, Torvaldi á Steinum, við Trapputrøðna, og niðan til Húsagarð. Men ikki leingi aftrat.
Og havnarfólk yppa øksl, heldur Jóhann Mortensen, sum skrivar víðari:
– Tað kann ikki passa, at Mexico og hasin grøni teigurin eisini fer. Tú hevur mistikið teg. Útvarpið segði eitt øki við Oknaveg. Ikki R.C. Effersøesgøtu, hevur meira enn ein sagt. Snilt. Oknavegur er ókendi vegurin niðan til bankan, ið fyrr nevndist Føroya Banki.
Fólk vita ikki rættiliga, hvat málið snýr seg um. Heldur ikki allir býráðslimirnir. Uppskotið um at broyta byggisamtyktina lá frammi til 7. mai. Til henda dag bar eisini til at kæra. Men fólk tykjast líkasæl í politisku tilgongdini. Bara fá seta seg inn í slík viðurskifti. Og eru fólk líkasæl, kann mangt henda.
Jóhann Mortensen ivast í, hvussu væl hetta málið er lýst, áðrenn tað er avgreitt í býrðanum.
– Eg loyvi mær at ivast í, um tann fornfrøðiligi ella tann søguligu spurningurin er umrøddur við atliti at Húsagarði og søgu garðsins. Hesir spurningar vóru í øllum førum ikki lýstir í tí skjalatilfari, sum lá alment frammi í Snarskivuni.
– Tórshavnar býasavn er endurskipað. Hvat sigur Mentanarnevndin? Hevur Húsagarður savnssøguligan ella bara søguligan týdning?
– Byggi- og býarskipananevndini hevur talað fyri at varðveita grøn øki í býnum. Heldur hon, at hesin grøni bletturin eisini skal lúta?
– Hvat sigur Náttúru- og umhvørvisnevndin, nú fleiri inntriv verða gjørd í náttúruøki?
– Og, er málið eitt friðingarmál? Um tað er eitt slíkt, er tað so lagt fyri friðingarmyndugleikan, spyr Jóhann Mortensen.
Greinin í Sosialinum kann lesast VIÐ AT TRÝSTA HER ella við at TRÝSTA HER.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Kiran Jóanesarson
06.02.2018 - 09:08
Fiskur > Tíðindi > Føroyar
Danska uppsjóvarskipið Ruth skal landa 2000 tons av makreli í Egersund, sum teir hava fiskað í ES sjógvi.
Ruth var á feltinum í 18 tímar, og skuldi eftir ætlan koma á Kollafjørð við lastini, men prísurin var eitt vet betri í Norra.
Virðið á lastini hjá Faroe Plagic var 7,50 krónur, meðan teir fingu 50 oyru meira í Egersund.
Ruth hevur hendan túrin fiskað í ES sjógvi vestanfyri Hetland, og fiskiskapurin hevur verið góður.
Tá ið teir hava landað, skulu teir á svartkjaftaveiu vestanfyri Írland. Við eru 10 mans, harav ein er dani. Skipari er Mikkjal Godtfred.


text:
Hotel Skálavík hevur sera góðar karmar at hýsa skúlabólkum, legum, ítróttarliðum og øðrum.
Hotel Skálavík hevur sera góðar karmar at hýsa skúlabólkum, legum, ítróttarliðum og øðrum.
Eru tit tildømis eitt ítróttarlið, sum skal á venjingarlegu, so hevur Hotel Skálavík karmarnar til gisting og máltíðir og Sandoyggin hevur karmarnar at venja í. Á Sandi er sera snotilig høll til innandura aktivitetir, og uttanfyri er stórur fótbóltsvøllur til uttandura aktivitetir. Ynskja tit at gera brúk av náttúruni, er hópur av møguleiki til tess á stóru oynni.
Vit hava sett eitt legutilboð saman til tykkum. Tilboðið er galdandi mitt í viku.
Við hesum frálíka tilboðið verður gist á Hotel Skálavík eina gerandisnátt (mánadag til hósdag) í deildum 4-manskamari. Um kvøldi er pitsabuffet íroknað kips og ein sodavatn - morgunin eftir er morgunmatur og síðan frokostbuffet. Fara tit útferð, ber til at fáa ein matpakka ístaðinfyri at eta frokost á hotellinum.
Set teg í samband við okkum á tlf. 34 59 00 ella skriva á booking@hotelskalavik.fo
Vit gleða okkum at hoyra frá tykkum.
Vaksin: kr. 499
Ring og bílegg á
34 59 00
Frásøgn
B36 á venjingarlegu á Hotel Skálavík
Vit í B36 høvdu ein super túr á Hotel Skálavík í februar 2017. Hotellið er deiliga rúmligt, reint og hevur nógvar møguleikar og hentleikar, ið ger at hotellið egnar seg væl til samsjóving og venjing, ið var endamálið við ferðini. Hotellið hevur eina stóra høll, heitan pott, grill smáttur og eitt stórt fundarhøli, ið vit brúktu leygardagin.
Starvsfólkini á hotellinum eru sera kundavinarlig, jalig og fleksibul og tískil var tað lætt hjá okkum at flyta ávísar tíðir og gera smávegis broytingar tá ið tørvur var á tí.
Tá 25 ítróttarfólk skulu eta í senn, var maturin tíverri ov skjótt uppi, hettar førdi við sær at vit máttu bíða eina løtu til fylt var upp aftur, hettar var tó ikki nakað sum ávirkaði okkum stórvegis og starvsfólk gjørdi sítt til at loysa trupulleikan, soleiðis at vit ikki vóru ov nógv ávirkað av tí.
Ítróttarhøllin á Sandi er ótrúliga góð og hentleikarnir har gjørdu sítt til at vit fingu tað burturúr ið vit høvdu ætla okkum.
Samanumtikið ein frálíkur túrur, ið vit heilt víst ynskja at gera eina aðru ferð aftur.
Vinarliga
Jákup á Borg
Frásøgn
Venjingarlega á Hotel Skálavík
Vikuskiftið 11. - 13. september 2015 vóru tvey lið frá bestu mansdeildini í hondbólti, H71 og Kyndil, á venjingarlegu á Hotel Skálavík.
Liðini komu suður fríggjadag seinnapart, har venjing og ein góð máltíð var á skránni. Venjingarnar vóru í stásiligu høllini á Sandi. Fundarhølini vóru væl brúkt, og ikki somuleiðis heiti uttandura potturin var væl brúktur aftaná hørðu venjingarnar. Sunnudagin vóru dystir á skránni, har eisini KÍF var komið suður at spæla dyst. Tríggir dystir vóru spældir millum ávikast H71, Kyndil og KÍF.
”Hatta verður gjørt aftur! Har vóru allir hentleikar eitt lið hevur tørv á, alt frá hentleikum til leikarafundir, til fjølbroyttar máltíðir, til stuttleika við eitt nú heita pottinum og útferð um kvøldið. Høllin á Sandi er ein framúr góð høll, og hevði allar hentleikar vit høvdu tørv á til venjingar og dystir. At vit vóru fjarskotin frá gerandisdegnum var bara eitt pluss fyri samanhaldið.”
- Julian Johansen, venjari hjá Kyndli.
Hava tit tørv á matpakka til útferð, venjingar ella eitthvørt, so er møguligt at bíleggja hetta frá okkum.
Matpakkin inniheldur: 1 tvíflýs, 1 smákøku, 1 frukt og 1 fløsku av vatni.
Prísur: kr. 99
Matpakkin skal bíleggjast dagin fyri á tlf. 23 59 32 ella á booking@hotelskalavik.fo.


text:
17. mai 2005Nr. 59
Løgtingslóg um verju av havumhvørvinum, sum seinast broytt við løgtingslóg nr. 64 frá 17. mai 2013
Kapittul 1
Endamál, aðalreglur og allýsingar
§ 1. Endamál lógarinnar er at verja náttúru og umhvørvi, at varðveita livikor menniskjanna, vistskipanir og djóra- og plantulív, so at samfelagið kann verða ment á einum burðardyggum grundarlagi.
Stk. 2. Við hesi lóg er málið at varðveita eitt reint og ríkt hav og at fyribyrgja og avmarka dálking av havi, strond og luft og aðra ávirkan á náttúru og umhvørvi frá virksemi, ið kann
1) seta heilsu menniskjanna í vanda,
2) hótta vistskipanir og livandi tilfeingi í havinum,
3) vera til bága fyri lógliga gagnnýtslu av havinum og tilfeingi tess,
4) skaða náttúru- og mentanarvirði á og í havinum, fram við strendurnar og á havbotninum ella
5) skerja rekreativ virði.
Stk. 3. Lógin skal harumframt tryggja eina tilbúgving ímóti dálking á havinum, við strendurnar og í havnum.
§ 2. Hesi skip, flogfør og havstøðir eru fevnd av lógini:
1) føroysk skip, flogfør og havstøðir,
2) útlendsk skip á og útlendsk flogfør yvir føroyskum sjóumveldi,
3) útlendskar havstøðir á føroyskum sjóumveldi og landgrunni og
4) útlendsk skip uttan fyri føroyskt sjóumveldi í tann mun, hetta er í samsvari við altjóða rætt.
Stk. 2. Lógin fevnir ikki um herskip og onnur skip, meðan skipið er í ikki-vinnuligari tænastu hjá einum landi.
§ 3. Í fyrisiting av lógini og tá ið heimildirnar í lógini verða nýttar, skal dentur m.a. leggjast á eina vistskipanarliga tilgongd, varsemi mótvegis náttúru og umhvørvi og nýtslu av bestu tøku tøknini.
§ 4. Við burturbeining skilst eitt og hvørt útlát, frárensl, útblaking ella onnur burturbeining í havið av evnum og tilfari, ið stava frá rakstri av skipum, havstøðum og flogførum.
Stk. 2. Við søkking skilst burturbeining í havið frá skipum, flogførum ella havstøðum og øllum tí, sum er umborð, ella burturbeining av evnum ella tilfari, sum er tikið umborð ella verður flutt við burturbeining í hyggju.
Stk. 3. Við burturbeining ella søkking skilst ikki:
1) útseting í havið av evnum ella tilfari við øðrum endamáli enn burturbeining,
2) at gingið verður frá havstøðum og øðrum útbúnaði á ella í havbotninum, sum eru nýtt til leiting eftir og framleiðslu av ráevnum í undirgrundini, og útbúnaði til flutning av tílíkum ráevnum ella
3) at gingið verður frá vindorkuútbúnaði og undirstøði undir hesum við tilhoyrandi leiðingarútbúnaði.
Stk. 4. Við brenning skilst ein og hvør termisk fyribeining.
§ 5. Við olju skilst øll sløg av jarðolju og jarðoljublandingum, so sum ráolja, dropagass, oljuevja og oljuburturkast, eins og brenniolja og allar aðrar viðgjørdar framleiðslur. Undantikin eru petrokemikaliu, sum eru flokkað sambært § 8, stk. 2.
Stk. 2. Við flótandi evni skilst evni, hvørs damptrýst ikki fer upp um 2,8 kp/cm2, tá ið hitin er 37,8 stig celsius.
Stk. 3. Við burturkast skilst eitt og hvørt slag av rakstrar-, matvøru- og húsarhaldsburturkasti, sum stavar frá virksemi umborð á skipum, bátum og havstøðum. Undantikin eru fiskur og slógv, sum stava frá viðgerð umborð á fiskiskipum.
§ 6. Við serligt havøki skilst havøki, har tað, vegna havfrøðilig og vistfrøðilig viðurskifti og ferðsluna á økinum av viðurkendum tøkniligum orsøkum verða ásett herd krøv til at fyribyrgja dálking.
Stk. 2. Landsstýrismaðurin kann fyri at fremja altjóða sáttmálar gera av, at eitt havøki er eitt serligt havøki.
Kapittul 2
Olja
§ 7. Á føroyskum sjóumveldi er burturbeining av olju og oljudálkaðum vatni bannað.
Stk. 2. Landsstýrismaðurin kann fyri at fremja altjóða sáttmálar áseta reglur um burturbeining av olju og oljudálkaðum vatni uttan fyri føroyskt sjóumveldi. Landsstýrismaðurin kann í reglunum m.a. áseta, hvar burturbeining kann fara fram, hvussu hetta skal verða gjørt, at nýtast skulu góðkendar skipanir, nøgdina, ið kann burturbeinast, og hvussu skjótt burturbeiningin kann fara fram.
Kapittul 3
Flótandi evni, ið verða flutt sum leysafarmur
§ 8. 1) Á føroyskum sjóumveldi er burturbeining av flótandi evnum, ið verða flutt sum leysafarmur, bannað.
Stk. 2. Landsstýrismaðurin kann fyri at fremja altjóða sáttmálar flokka ella áseta reglur um flokking av flótandi evnum, ið verða flutt sum leysafarmur, og reglur um, at evni, ið eru flokkað sum skaðilig, ikki kunnu burturbeinast, ella at tílík evni bert kunnu burturbeinast undir ávísum treytum.
§ 9. Landsstýrismaðurin kann áseta reglur um uppskipan og burturbeining av tangaskolivatni og reglur um eftirlit við, at ásetingarnar verða hildnar, eitt nú um útnevning av persónum, ið skulu fremja eftirlitið og heimildir teirra.
Kapittul 4
Evni og tilfar, ið eru innpakkað, bingjur o.a.
§ 10. Landsstýrismaðurin kann fyri at fremja altjóða sáttmálar áseta reglur ella taka avgerð um flutning av evnum og tilfari, ið eru innpakkað, bingjur o.a., eitt nú reglur um fráboðan og skyldu at lata upplýsingar um farmin.
Kapittul 5
Føst evni, ið verða flutt sum leysafarmur
§ 11. Landsstýrismaðurin kann fyri at fremja altjóða sáttmálar flokka ella áseta reglur um flokking av føstum evnum, ið verða flutt sum leysafarmur, og reglur um, at evni, ið eru flokkað sum skaðilig, ikki kunnu burturbeinast, ella bert kunnu burturbeinast undir ávísum treytum.
Kapittul 5 a 1)
Barlastarvatn og botnfall
§ 11 a. Við barlastarvatn skilst vatn, sum verður tikið umborð úr sjónum og brúkt til at rætta upp skip í mun til kjalarhall, slagsíðu, djúpgang, stabilitet ella spenningar í skrokkinum.
Stk. 2. Við sediment skilst botnfall, sum stavar frá barlastarvatni.
Stk. 3. Við góðkenda skipan skilst í hesum kapitli ein og hvør skipan til viðgerð av barlastarvatni, sum er góðkend sambært § 11 c.
Stk. 4. Skipanir, sum eru góðkendar av einum tilnevndum myndugleika ella fyritøku í einum landi, sum hevur tikið undir við sáttmálanum um barlastarvatn, eru javnsettar við góðkendar skipanir sambært § 11 c.
§ 11 b. Loyvt er einans at tøma barlastarvatn sambært reglunum, sum eru ásettar í hesum kapitli, og reglum, sum eru ásettar við heimild í hesum kapitli. Barlastarvatn skal viðgerast í einari góðkendari og virknari skipan, sum lýkur krøvini í altjóða viðgerðarstandardum.
Stk. 2. Landsstýrismaðurin kann áseta reglur um tøming av barlastarvatni, útskifting og viðgerð av barlastarvatni o.tíl.
Stk. 3. Landsstýrismaðurin kann áseta reglur um, at hann í ávísum førum kann veita undantak frá viðgerðarkravinum sambært stk. 2. Reglur kunnu tá ásetast um, at viðkomandi, sum hevur ábyrgd av skiparakstrinum, og sum søkir um undantaksloyvi, fyri egna rokning skal lata gera kanningar av vandum í sambandi við tøming av óviðgjørdum barlastarvatni og senda inn kanningarúrslit umframt upplýsingar um, hvussu kanningarnar eru gjørdar og av hvørjum.
Stk. 4. Landsstýrismaðurin kann áseta reglur um góðkenning av royndarætlanum fyri nýggja barlastarvatntøkni og um, at skip, sum luttaka í slíkum royndum, ikki eru áløgd kravið um viðgerð sambært stk. 2.
Stk. 5. Landsstýrismaðurin kann áseta reglur um ásetan av økjum, har loyvt er at tøma óviðgjørt barlastarvatn.
§ 11 c. Landsstýrismaðurin týpugóðkennir skipanir til viðgerð av barlastarvatni í mun til evnini hjá skipanini at lúka tey viðgerðarkrøv, sum eru ásett sambært § 11 b, stk. 2, meðan landsstýrismaðurin í vinnumálum týpugóðkennir tann partin av skipanini, sum fevnir um sjóvinnu og trygd sambært lógini um trygd á sjónum.
Stk. 2. Landsstýrismaðurin kann áseta reglur um góðkenning av ávísum skipanum til viðgerð av barlastarvatni, hvørjar upplýsingar ein umsókn um týpugóðkenning skal innihalda og um leiklutin hjá IMO í viðgerðini av umsóknini. Landsstýrismaðurin kann eisini áseta reglur um, at umsøkjarar fyri egna rokning skulu gera kanningar og lata úrslit av hesum kanningum, sum skjalprógva, at skipanin lýkur ásett viðgerðarmát. Umsøkjarin rindar tey av IMO ásettu gjøld í sambandi við viðgerð av umsóknum um týpugóðkenning.
Stk. 3. Landsstýrismaðurin kann undir nærri treytum løggilda klassafeløg til hansara vegna at týpugóðkenna skipanir sambært stk. 1.
Stk. 4. Landsstýrismaðurin kann áseta reglur um gjald til endurrindan av útreiðslum, sum myndugleikar og klassafeløg hava til viðgerð av umsóknum um góðkenning av skipanum sambært stk. 1.
Stk. 5. Ger landsstýrismaðurin av at leggja myndugleika sín sambært hesi grein til ein annan myndugleika, kunnu avgerðir hjá myndugleikanum, sum verða tiknar sambært stk. 1 ella stk. 3 ella sambært reglum, sum eru ásettar við heimild í stk. 2 ella stk. 4, ikki kærast til hægri fyrisitingarligan myndugleika.
§ 11 d. Skip skulu, í tann mun tað ber til, lata vera við at taka barlastarvatn, sum inniheldur møguligar skaðiligar og sjúkuelvandi verur, eins og at taka barlastarvatn, har ógvusligur vøkstur av eitrandi æti er.
Kapittul 6
Kloakkspillivatn
§ 12. Landsstýrismaðurin kann fyri at fremja altjóða sáttmálar áseta reglur um burturbeining av kloakkspillivatni á og uttan fyri føroyskt sjóumveldi.
Stk. 2. Landsstýrismaðurin kann í reglum, ásettar við heimild í stk. 1, seta forboð fyri burturbeining av kloakkspillivatni á ávísum økjum, sum t.d. á firðum, vágum og í havnum, og frá ávísum skipum.
Kapittul 7
Burturkast
§ 13. Á føroyskum sjóumveldi er burturbeining av burturkasti bannað, sbr. tó stk. 4.
Stk. 2. Undantikið regluni í stk. 1 er burturbeining av evnum og tilfari, sum er beinleiðis fylgja av leiting eftir ella framleiðslu av ráðevnum í undirgrundini, sbr. kapittul 11.
Stk. 3. Landsstýrismaðurin kann m.a. fyri at fremja altjóða sáttmálar áseta reglur um burturbeining av burturkasti uttan fyri føroyskt sjóumveldi.
Stk. 4. Landsstýrismaðurin kann m.a. fyri at fremja altjóða sáttmálar áseta reglur um burturbeining av matburturkasti á føroyskum sjóumveldi.
Stk. 5. Landsstýrismaðurin kann áseta reglur um burturbeining av burturkasti frá havstøðum og skipum, sum eru innan fyri 500 metra trygdarøkið hjá eini havstøð.
Stk. 6. Landsstýrismaðurin kann áseta reglur um burturbeining av slógvi, t.d. forboð fyri burturbeining á ávísum økjum.
Kapittul 8
Luftdálking
§ 14. Brenning av evnum og tilfari á sjónum er bannað.
Stk. 2. Tað er ikki loyvt at lata evni og tilfar til flutning ella at flyta og lasta hesi við tí endamáli at brenna á sjónum.
Stk. 3. Bannið í stk. 1 fevnir ikki um
1) brenning av burturkasti, ið stavar frá virksemi umborð á skipum ella havstøðum og
2) brenning av evnum og tilfari, ið stava frá leiting eftir ella framleiðslu av ráevnum í undirgrundini, sbr. § 19.
Stk. 4. Landsstýrismaðurin kann m.a. fyri at fremja altjóða sáttmálar áseta reglur um brenning av burturkasti, ið stavar frá virksemi umborð á skipum og havstøðum.
§ 15. Landsstýrismaðurin kann m.a. fyri at fremja altjóða sáttmálar áseta reglur um serlig tiltøk fyri at minka um luftdálkingina frá skipum og havstøðum, sum t.d. krøv til brennievni.
Stk. 2. Landsstýrismaðurin kann áseta reglur um, at fyritøkur, ið selja ella lata brennievni til skip ella havstøðir, fyri egna rokning skulu útvega, goyma og lata upplýsingar um nøgd og samanseting av selda ella latna brennievninum.
Kapittul 9
Móttøkuskipanir
§ 16. 1) Landsstýrismaðurin kann áseta reglur og taka avgerð um stovnseting av móttøkuskipanum í havnum til
1) oljuleivdir,
2) skaðilig flótandi evni,
3) barlastarvatn og botnfall úr tangum til barlastarvatn,
4) evni, ið bróta niður osonlagi og útgerð, ið inniheldur tílík evni,
5) kloakkspillivatn og
6) burturkast.
Stk. 2. Landsstýrismaðurin kann áseta reglur um gjald fyri útreiðslur, ið kommunur hava av at seta á stovn og reka móttøkuskipanir.
Stk. 3. 1) Landsstýrismaðurin kann áseta reglur og taka avgerð um, at hesar fyritøkur skulu seta á stovn móttøkuskipanir til barlast- og tangaskolivatn, ið er blandað við olju ella kemikalium og til botnfall úr tangum til barlastarvatn:
1) fyritøkur, ið veita bunkringartænastur,
2) fyritøkur, ið skipa fyri avskipan ella móttøku av olju ella skaðiligum flótandi evnum,
3) fyritøkur, ið umvæla skip og
4) fyritøkur, ið høgga upp skip.
Stk. 4. Landsstýrismaðurin kann áseta reglur og taka avgerð um, at fyritøkur, ið umvæla ella høgga upp skip, skulu seta á stovn móttøkuskipanir til evni, ið bróta niður osonlagið, og útgerð, ið inniheldur tílík evni.
Stk. 5. Landsstýrismaðurin kann í reglum, ásettar við heimild í stk. 1, 3 og 4, seta krøv til innrætting av móttøkuskipanunum.
Stk. 6. Landsstýrismaðurin kann áseta reglur um burturkastætlanir fyri móttøkuskipanirnar, ið eru nevndar í stk. 1, 3 og 4.
Stk. 7. Landsstýrismaðurin kann áseta reglur um skyldu hjá skipum at nýta móttøkuskipanirnar, ið eru nevndar í stk. 1, 3 og 4, umframt reglur um fráboðanarskyldu hjá skipum.
Stk. 8. Landsstýrismaðurin kann áseta reglur um eftirlit við, at móttøkuskipanirnar, ið eru nevndar í stk. 1, 3 og 4, verða nýttar.
Kapittul 10
Søkking
§ 17. Søkking av evnum ella tilfari er bannað. Undantikið er tilfar, sum er tikið upp av havbotninum.
Stk. 2. Ikki er loyvt at lata evni ella tilfar til flutning, at flyta ella lasta hesi við søkking sum endamáli, undantikið havbotnstilfar.
§ 18. Loyvi til søkking av tilfari, sum er tikið upp av havbotninum, kann verða veitt, um mett verður, at hetta ikki hevur týðandi dálking við sær.
Stk. 2. Landsstýrismaðurin kann m.a. fyri at fremja altjóða sáttmálar áseta reglur um veitan av loyvi til søkking av havbotnstilfari, hvørji fyrilit takast skulu, tá ið mett verður um umsóknir, undir hvørjum treytum loyvi kunnu veitast, og at umsøkjarar fyri egna rokning skulu gera kanningar av havbotnstilfarinum.
Kapittul 11
Frálandavirksemi
§ 19. Landsstýrismaðurin kann m.a. fyri at fremja altjóða sáttmálar áseta reglur um nýtslu og burturbeining av evnum og tilfari, ið stava frá leiting eftir ella framleiðslu av ráevnum í undirgrundini.
Stk. 2. Í reglum sambært stk. 1 kann verða ásett, at nýtsla og burturbeining av ávísum evnum ikki er loyvd, um mett verður, at hesi kunnu elva til munandi dálking.
Stk. 3. Í reglum sambært stk. 1 kann harumframt verða ásett, at eigarar ella brúkarar av havstøðum fyri egnu rokning skulu gera og senda inn úrslit av alis-, evna-, og lívfrøðiligum kanningum av havbotninum og vatnsúluni, fyri at lýsa møguligar umhvørvisligar ávirkanir frá leiting eftir ella framleiðslu av kolvetnum.
Kapittul 12
Onnur dálking
§ 20. Landsstýrismaðurin kann m.a. fyri at fremja altjóða sáttmálar og endamál lógarinnar áseta reglur um at fyribyrgja og minka um dálking og aðra ávirkan á náttúru og umhvørvi frá virksemi á sjónum, ið ikki er fevnt av reglunum í kapitlunum 2-11.
Kapittul 13
Meting um fylgjur fyri náttúru og umhvørvi
§ 21. Verkætlanir og virksemi á sjónum og fram við strondini, ið ávirka náttúru og umhvørvi munandi, kunnu ikki setast í verk uttan góðkenning frá landsstýrismanninum.
Stk. 2. Góðkenningar sambært stk. 1 kunnu ikki veitast fyrr enn mett er um avleiðingarnar fyri náttúru og umhvørvi.
Stk. 3. Landsstýrismaðurin kann áseta reglur ella taka avgerð um innihaldið í metingunum sambært stk. 2, og at myndugleikar, felagsskapir og almenningur skulu verða hoyrd.
Stk. 4. Landsstýrismaðurin kann áseta reglur ella taka avgerð um, hvørjar verkætlanir og hvat virksemi skal góðkennast sambært stk. 1.
Kapittul 14
Tilbúgving
§ 22. Tann, ið hevur framt dálking á sjónum, skal beinanvegin seta tiltøk í verk at avmarka dálkingina og boða MRCC Tórshavn frá, sbr. §§ 26-27.
Stk. 2. Kommunustýrið hevur ábyrgd av at basa olju- og kemikaliudálking í havnum, herundir fram við bryggjum og havnarløgum, og í bátahyljum.
Stk. 3. Landsstýrismaðurin hevur ábyrgd av at basa olju- og kemikaliudálking á sjónum og á strondini á økjum, ið ikki eru fevnd av stk. 2, tá dálkingin er komin av sjónum.
§ 23. Útreiðslur til basing av dálking á sjónum og á strondini skulu rindast av dálkaranum, sbr. § 33.
Stk. 2. Er dálkarin ókendur, rinda ávikavist kommunustýrið og landsstýrismaðurin útreiðslurnar sambært ábyrgdarbýtinum í § 22, stk. 2 og 3.
§ 24. Kommunustýrið ger tilbúgvingarætlan fyri basing av dálking á egnum ábyrgdarøki sambært § 22, stk. 2.
Stk. 2. Landsstýrismaðurin ger tilbúgvingarætlan fyri basing av dálking á egnum ábyrgdarøki sambært § 22, stk. 3.
Stk. 3. Kommunustýrið letur avrit av tilbúgvingarætlanini til MRCC Tórshavn.
§ 25. Nýtsla av evnum ella tilfari (kemikalium) fyri at basa dálking, ella fyri at granska basingarmøguleikar kann bert fara fram við loyvi frá landsstýrismanninum. Uttan fyri føroyskt sjóumveldi kann loyvi harumframt veitast av heimilaðum myndugleikum í einum landi, sum hevur tikið undir við altjóða sáttmálanum um at fyribyrgja dálking frá skipum.
Stk. 2. Loyvi sambært stk. 1, 1. pkt. kann bert gevast í einstøkum førum, ella um serligar umstøður gera seg galdandi í eitt nærri ásett tíðarskeið. Í loyvinum skal vera ásett, hvørji evni kunnu nýtast, nøgd, ið kann nýtast, treytir um goymslu, eftirlit og fráboðan.
Stk. 3. Landsstýrismaðurin kann áseta reglur um nýtslu av kemikalium til niðurberjing av oljudálking.
Kapittul 15
Fráboðanir
§ 26. Eigarar og brúkarar av skipum og havstøðum, eins væl og skiparar og loðsar, skulu alt fyri eitt boða MRCC Tórshavn frá burturbeining ella søkking, ið gongur ímóti lógini, ella sum er fevnd av § 39 um tvingandi umstøður, ella um tað av øðrum orsøkum er vandi fyri dálking ella útláti.
Stk. 2. Teir persónar, ið eru nevndir í stk. 1, umframt flogskiparar, havnamyndugleikar og fólk á landi skulu beinanvegin boða MRCC Tórshavn frá, um olja ella skaðilig flótandi evni síggjast á sjónum.
Stk. 3. Teir persónar, ið eru nevndir í stk. 1-2, skulu eftir áheitan geva landsstýrismanninum, MRCC Tórshavn ella øðrum heimilaðum myndugleika allar upplýsingar, sum hava týdning fyri at seta í verk tiltøk at forða fyri ella at basa dálking av havinum.
§ 27. Landsstýrismaðurin kann m.a. fyri at fremja altjóða sáttmálar áseta reglur um fráboðanir sambært § 26 og fráboðanir um aðra dálking.
Stk. 2. Í reglum sambært stk. 1 kann verða ásett, at útlendskir myndugleikar, ið sambært altjóða sáttmálum eru heimilaðir til tess, skulu hava fráboðan, um skipið ella havstøðin er uttan fyri føroyskt sjóumveldi.
§ 28. Landsstýrismaðurin kann m.a. fyri at fremja altjóða sáttmálar áseta reglur um at lata upplýsingar um vandamikið ella dálkandi góðs umborð á skipum og um at seta í verk skipan at taka ímóti, goyma og lata slíkar upplýsingar víðari.
§ 29. Landsstýrismaðurin kann áseta reglur um, at sølufyritøkur, innflytarar, útflytarar, farmasendarar og havnamyndugleikar skulu lata upplýsingar um samanseting og nøgd av evnum og tilfari, ið verða lastað og lossað í føroyskum havnum.
Kapittul 16
Inntriv
§ 30. Landsstýrismaðurin ella tann myndugleiki, ið landsstýrismaðurin heimilar, og løgreglan, kunnu við at vísa hóskandi samleikaprógv uttan rættarúrskurð fremja kanningar av skipum ella havstøðum, ið eru neyðugar at forða fyri ella at basa dálking, um so er, at burturbeining ella útlát er farið fram, ella vandi er fyri hesum. Kanningarnar skulu ikki hava óneyðugar seinkingar ella útreiðslur við sær fyri skipið.
Stk. 2. Eru lógarbrot, sum nevnd í stk. 1, framd uttan fyri sjóumveldið, kunnu heimildirnar sambært stk. 1 bert verða nýttar ímóti útlendskum skipum, um burturbeining er framd, og um grundaður illgruni er um, at brotið er framt av viðkomandi skipi.
§ 31. Landsstýrismaðurin ella tann myndugleiki, ið landsstýrismaðurin heimilar, kann banna skipi ella havstøð at halda fram við sigling ella øðrum virksemi, ella geva boð um, at sigling og annað virksemi skal vera sambært álagdari fyriskipan, um so er, at burturbeining ella útlát, ið ganga ímóti lógini ella reglum, ásettum sambært lógini, ella eru fevnd av § 39 um tvingandi umstøður, eru farin fram ella vandi er fyri hesum, og bannið ella boðini eru neyðug at forða fyri ella basa dálking.
Stk. 2. Landsstýrismaðurin kann seta í verk onnur inntriv enn tey, ið eru nevnd í stk. 1, um hetta er neyðugt at forða fyri ella basa álvarsamari dálking.
Stk. 3. Eru lógarbrot, sum nevnd í stk. 1, framd uttan fyri føroyskt sjóumveldi, kunnu heimildirnar sambært stk. 1 bert nýtast mótvegis útlendskum skipum, um burturbeining er framd og um grundaður illgruni er um, at brotið er framt av viðkomandi skipi.
Stk. 4. Avgerðir um bann ella boð sambært stk. 1 og 2 skulu skjótast gjørligt kunngerast skipara, stjóra, eigara ella brúkara av skipi ella havstøð. Avgerðin skal latast skrivliga og upplýsast skal um orsøkina til bannið ella boðini. Er talan um at halda skipi ella havstøð aftur, skal upplýsast um treytirnar fyri at lata skip ella havstøð leysa.
Stk. 5. Landsstýrismaðurin kann almannakunngera upplýsingar um, at skip er hildið aftur og t.d. navnið á klassafelagnum og orsøkirnar til, at skipið er hildið aftur.
§ 32. Landsstýrismaðurin ella tann myndugleiki, ið landsstýrismaðurin heimilar, kann seta skipi bann fyri at koma í føroyska havn, um
1) skipið fer avstað ella heldur áfram við sigling, hóast siglingarbann sambært § 31, ella
2) skipið ikki fer til ta skipasmiðju, sum er ávíst av landsstýrismanninum sambært stk. 3, fyri at bøta um tað, ið hevði við sær, at skipið varð hildið aftur.
Stk. 2. Landsstýrismaðurin ella tann myndugleiki, ið landsstýrismaðurin heimilar, kann seta bann fyri, at skip, ið hava framt brot á ásetingar um lóghald, givið av einum landi, koma í føroyska havn.
Stk. 3. Hóast bann er sett einum skipi at koma í havn, kann landsstýrismaðurin loyva skipinum at koma í ávísa havn, um framhaldandi sigling setur mannalív í vanda, hevur við sær skaða á umhvørvið, ella um átrokandi trygdaratlit krevja tað, ella hetta er neyðugt fyri at bøta um skaða ella brek.
Stk. 4. Landsstýrismaðurin ella tann myndugleiki, ið landsstýrismaðurin heimilar, setur eitt atkomubann úr gildi, tá ið tey viðurskifti, ið førdu til bannið, eru fingin í rættlag.
§ 33. Er burturbeining ella útlát framt, ella er vandi fyri hesum, og hetta gongur ímóti lógini ella reglum, ásettar við heimild í lógini, ella er fevnt av § 39 um tvingandi umstøður, og hetta hevur við sær tilbúgvingar- ella basingarútreiðslur fyri land ella kommunur, skulu hesar rindast av skipi ella havstøð.
Stk. 2. Landsstýrismaðurin kann geva eigara ella brúkara av skipi ella havstøð boð um at veita trygd fyri útreiðslum, nevndar í stk. 1. Boðini skulu latast skrivliga. Landsstýrismaðurin kann gera av, at skip ella havstøð skal haldast aftur, til trygdin er veitt. Avgerðin skal latast skrivliga, og upplýsast skal um treytirnar fyri at lata skip ella havstøð leysa.
Kapittul 17
Eftirlit
§ 34. Landsstýrismaðurin hevur eftirlitið við, at ásetingarnar í lógini og reglur, ásettar sambært lógini, verða hildnar.
Stk. 2. Fyri at fremja eftirlitið hevur landsstýrismaðurin ella tann myndugleiki, sum hann heimilar, og løgreglan, við at vísa hóskandi samleikaprógv, uttan rættarúrskurð atgongd til skip, havstøðir og skjøl teirra, og at taka sýni. Eftirlitið skal ikki hava við sær óneyðugar seinkingar ella útreiðslur fyri skip ella havstøðir.
§ 35. Landsstýrismaðurin kann áseta nærri reglur um brúk av evnum at spora ólógliga burturbeining og aðra dálking frá føroyskum og útlendskum skipum.
Kapittul 18
Aðrar ásetingar
§ 36. Landsstýrismaðurin kann áseta reglur um gjald fyri endurrindan av útreiðslum, ið myndugleikar hava í sambandi við umsiting av og eftirlit sambært lógini.
Stk. 2. Landsstýrismaðurin kann áseta reglur um gjald, herundir reglur um rentu og panting.
§ 37. Landsstýrismaðurin kann áseta reglur um, hvussu upplýsingar, herundir formkrøv til skrivligar og elektroniskar upplýsingar, sum verða kravdar sambært lógini og reglum, ásettar sambært lógini, skulu latast.
§ 38. Útgerð ella skipanir, sum eru kravdar umborð á skipum ella havstøðum sambært hesi lóg ella í reglum, ásettar sambært lógini, skulu vera góðkendar av landsstýrismanninum ella tí myndugleika, sum landsstýrismaðurin hevur heimilað.
Stk. 2. 1) Er talan um útlendsk skip, skulu skipanirnar ella útgerðin góðkennast av heimilaðum myndugleika í einum landi, sum hevur tikið undir við sáttmálanum um fyribyrging av dálking frá skipum, samanber tó ásetingarnar um góðkenning av skipanum til viðgerð av barlastarvatni í § 11 a, stk. 3 og 4, og § 11 c.
§ 39. Ásetingarnar í kapitlunum 2-8 og 10-12 og reglur, ásettar sambært hesum kapitlum, eru ikki galdandi, tá ið talan er um tvingandi umstøður:
1) burturbeining, útlát ella søkking fer fram fyri at bjarga mannalívum ella at tryggja trygd á skipi, havstøð ella flogfari, ella
2) útlátið er orsakað av skaða á skip ella havstøð ella útgerð teirra og øll rímilig tiltøk eru sett í verk fyri at sleppa undan ella minka um útlátið.
Kapittul 19
Fyrisitingarligar reglur og kæra
§ 40. Landsstýrismaðurin kann heimila stovni undir sær ella øðrum landsstovni, at útinna tær heimildir, sum sambært hesi lóg liggja hjá landsstýrismanninum.
Stk. 2. Landsstýrismaðurin kann áseta reglur um kæru og at ein avgerð bert skal kunna kærast til ein ávísan kærustovn.
§ 41. Landsstýrismaðurin kann áseta reglur um, at ávísar góðkenningar og loyvi ikki kunnu verða nýtt, fyrr enn kærufreistin er úti, og at ein kæra skal hava steðgandi virknað.
Stk. 2. Loyvi, sum eru givin sambært hesi lóg ella einari lóg, sum verður sett úr gildi við hesi lóg, kunnu broytast ella takast aftur, um fyrilit fyri verju av havumhvørvinum gera hetta neyðugt.
Kapittul 20
Rannsóknir og lóghald
§ 42. Rannsóknir í málum um brot á reglurnar í hesi lóg og á reglur, ásettar við heimild í lógini, kunnu verða framdar sambært reglunum í rættargangslógini um rannsóknir í málum, sum eftir lógini kunnu hava við sær fongsulsrevsing.
Stk. 2. 1) Rannsóknir í málum um ólógliga burturbeining av olju frá skipum sambært § 7, ólógliga tøming av barlastarvatni, ella brúk av skipan til viðgerð av barlastarvatni, sum ikki virkar, sum hon skal sambært kapitli 5 a, kunnu verða gjørdar av landsstýrismanninum ella tí myndugleika, sum landsstýrismaðurin heimilar, og løgregluni, sambært reglunum í rættargangslógini um rannsóknir.
Stk. 3. 1) Rannsóknir í málum um ólógliga burturbeining av olju frá havstøðum sambært § 7 ella § 19, ólógliga tøming av barlastarvatni, ella brúk av skipan til viðgerð av barlastarvatni, sum ikki virkar, sum hon skal sambært kapitli 5 a, kunnu verða gjørdar av landsstýrismanninum ella tí myndugleika, sum landsstýrismaðurin heimilar, og løgregluni, sambært reglunum í rættargangslógini um rannsókn.
Stk. 4. Verður revsiábyrgd sambært §§ 44-45 staðfest, kann avvarðandi skip ella havstøð verða hildin aftur av eftirlitsmyndugleikanum ella av løgregluni vegna eftirlitsmyndugleikan, til bøtur og málskostnaður eru goldin, ella trygd er veitt fyri gjaldinum. Verður hetta ikki gjørt í seinasta lagi 2 mánaðir eftir, at málið er endaliga avgjørt, kann avvarðandi myndugleiki søkja sær fulnað í skipi ella havstøð.
Stk. 5. Reglurnar í stk. 4 eru ikki galdandi fyri revsiábyrgd fyri brot á § 7 um burturbeining av olju.
§ 43. Í málum um burturbeining av olju, sum eru brot á § 7, stk. 1, ella á reglur, ásettar sambært § 7, stk. 2, kunnu skip verða hildin aftur av løgregluni ella tí, sum landsstýrismaðurin heimilar.
Stk. 2. Skip kann verða hildið aftur, um tað er neyðugt at tryggja krav um rindan av bót, málskostnað ella inndrátti, herundir inndrátti av virðum, tó bert til nevndu upphæddir eru goldnar, ella trygd er veitt. Verður hetta ikki gjørt innan 2 mánaðir eftir, at málið er endaliga avgjørt, kann fulnaður søkjast í skipinum. Skipið kann tó ikki verða hildið aftur, um tann, sum hevði ræðið á skipinum, tá ið burturbeiningin varð framd, av órøttum hevði ræði á tí.
Stk. 3. Landsstýrismaðurin ella tann, sum landsstýrismaðurin heimilar, kann harumframt halda aftur skjøl, pappír og onnur prógv av líknandi slagi.
Stk. 4. Tá ið skip verður hildið aftur, verður kapittul 74 í rættargangslógini um lóghald nýtt við teimum broytingum, sum fylgja av stk. 1-3.
Kapittul 21
Revsing, skiftisreglur o.a.
§ 44.2) 1) Er ikki hægri revsing ásett í aðrari lóggávu, verður tann revsaður við bót, sum
1) brýtur § 7, stk. 1, § 8, stk. 1, § 11 b, stk. 1, § 13, stk. 1, § 14, stk. 1 og 2, § 17, § 21, stk. 1 og § 25, stk. 1,
2) setur treytir sambært § 18, stk. 2 og § 25, stk. 2 til viks,
3) ikki letur inn fráboðan sambært § 26, stk. 1-2, ella upplýsingar sambært § 26, stk. 3,
4) ikki fylgir banni ella boðum sambært § 31, stk. 1-2, ella banni sambært § 32, stk. 1 og 2,
5) forðar kanningum sambært § 30, stk. 1 og 2, ella eftirliti sambært § 34, stk. 1 og 2, ella
6) forðar fyri, at skip verður hildið aftur sambært § 33, stk. 2.
Stk. 2. Ásetan av bót fyri brot á § 7, stk. 1 og 2 skal hava støði í tí nøgd av olju, ið er burturbeind.
Stk. 3. Revsingin kann hækka til fongsul í upp til 2 ár, um brotið er framt við vilja ella við grovum ósketni, og um tað við brotinum er
1) voldur skaði á umhvørvið, ella elvt er til vanda fyri slíkum skaða, ella
2) peningaligur fyrimunur er fingin, ella tílíkur fyrimunur hevur verið tilætlaður fyri viðkomandi sjálvan ella onnur, eitt nú við sparingum.
Stk. 4. Reglurnar í stk. 3 eru ikki galdandi fyri brot, framd av útlendskum skipum. Fyri brot, framd av útlendskum skipum, kann revsingin hækka til fongsul í 2 ár, um brotið er framt á sjóumveldinum, og dálkingin er álvarsom og framd við vilja.
§ 45. 1) Í reglum, sum eru ásettar við heimild í § 7, stk. 2, § 8, stk. 2, § 9, § 10, § 11, § 11 b, stk. 2-5, § 12, stk. 2, § 13, stk. 3-6, § 14, stk. 4, § 15, § 16, § 18, stk. 2, §§ 19-20, §§ 27-29, §§ 35- 37 og § 41, stk. 1, kunnu verða ásettar reglur um revsing við bót. Tað kann somuleiðis verða ásett, at revsingin kann hækka til fongsul í upp til 2 ár undir umstøðum, sum eru samsvarandi teimum, ið eru nevndar í § 44, stk. 3. Fyri brot, framd av útlendskum skipum, kann tó einans ásetast, at revsingin kann hækka til fongsul í 2 ár undir samsvarandi umstøðum, sum nevndar í § 44, stk. 4.
Stk. 2. Ásetan av bót fyri brot á reglur, ásettar sambært § 7, stk. 2 og § 19, skal hava støði í tí nøgd av olju, ið er burturbeind.
§ 46. Landsstýrismaðurin ella tann, ið landsstýrismaðurin heimilar, kann í málum um brot á § 7 um burturbeining av olju, har ikki verður roknað við hægri revsing enn bót, í einum sektaruppskoti boða frá, at málið kann verða avgjørt uttan rættarmál, um tann, ið hevur framt brotið, játtar seg sekan í brotinum og váttar at vera til reiðar at gjalda bótina sambært sektaruppskotinum innan nærri ásetta freist. Eftir áheitan kann landsstýrismaðurin ella tann, ið landsstýrismaðurin hevur heimilað, leingja freistina. Á sama hátt kunnu krøv um inndrátt, sum t.d. inndrátt av virðum, verða avgjørd uttan rættarmál.
Stk. 2. 2) Stk. 1 verður samsvarandi nýtt í málum um brot á fráboðanarskylduna sambært § 26 og í málum um brot á reglur, ásettar sambært § 19 viðvíkjandi burturbeining av olju frá havstøðum.
Stk. 3. Reglurnar í rættargangslógini um krøv til innihaldið í ákæruritum og reglurnar um, at ein ákærdur ikki hevur skyldu at geva frágreiðing, verða samsvarandi nýttar viðvíkjandi sektaruppskotum.
Stk. 4. Góðtekur tann, ið hevur framt brotið, bótina, fellur rættarsóknin burtur.
§ 47. Feløg v.m. (løgfrøðiligir persónar) kunnu koma undir revsiábyrgd eftir reglunum í kapitli 5 í revsilógini.
§ 48. Henda løgtingslóg kemur í gildi dagin eftir, at hon er kunngjørd.
Stk. 2. Samstundis fer úr gildi Anordning nr. 646 af 12. august 1999 om ikrafttræden for Færøerne af lov om beskyttelse af havmiljøet.
§ 49. Reglur, sum eru ásettar við heimild í kongligu fyriskipanini, nevnd í § 48, stk. 2, verða verandi í gildi, til reglur, ásettar við heimild í hesi lóg, koma í staðin. Brot á reglurnar verða revsað sambært reglunum, sum higartil hava verið galdandi.
§ 50. Avgerðir, tiknar sambært reglunum, nevndar í § 48, stk. 2 og § 49, varðveita gildi, til nýggj avgerð verður tikin sambært hesi lóg ella sambært reglum, ásettar við heimild í hesi lóg. Brot á slíkar avgerðir verða revsað sambært teimum reglum, sum higartil hava verið í gildi.
§ 51. Mál, sum eru til viðgerðar, tá ið lógin kemur í gildi, verða viðgjørd sambært teimum reglum, sum higartil hava verið í gildi.
Tórshavn, 17. mai 2005
Jóannes Eidesgaard (sign.)
løgmaður
/ Jógvan við Keldu (sign.)
Lm. nr. 47/2004


text:
Enn sum áður er grátt í Havn fyri ólavsøku. Her er útsýnið yvir fjørðin í morgun. Grátt út yvir grátt í allar ættir frá morgunstundini. Turt, men út á dagin slavið.
"Enn sum áður fevnir tjóðarhátíð okkara um tveir sannar høgtíðsdagar, har maður fer av húsi til Havnar at hitta familju, vinir og kenningar," sigur borgarstjórin í rúgvusmiklu ólavsøkuskránni hjá Tórshavnar kommunu, sum eisini fevnir um hevdbundna felagssangin, sum er akkurát sum í fjør og undanfarin ár. Aldargamal siður verður nevndur, og framhaldandi sigur hin fevnandi og skilagóði høvuðsstaðar-borgarsjórin, at "Enn sum áður eru yngri og eldri siðir sjálvur mergurin í tjóðarhátíðini, tí okkum dámar væl at halda hesar dagar, sum vit plaga at halda teir. Men tíðin flytur seg eisini, og so hvørt sum yngri ættarlið koma til, broytast tey ynski og krøv, ið liggja sum lunnar undir tí, ólavsøkan hevur at bjóða sínum gestum. Tíðir koma og fara og siðir skifta, og hin góða ólavsøkan er og verður altíð bæði siðbundin og nútímans."
Sum sligið er upp á hvønn pela i Havn: "Vælkomin til Havnar á ólavsøku" - her er nýmalað, sum kundu vit væntað drotningavitjan!
Og drotningavitjan hava vit eisini upplivað í høvuðsstaðnum hesa vikuna, tá Sonja drotning av Noregi, sum er 77 ára gomul og útbúgvin listfrøðingur, vitjaði tvær ferðir í Steinprenti.
Í mai fekk Svend-Allan Sørensen (f.1975) H.M. Dronning Sonjas kunstnerstipend, sum er 400.000 norskar krónur og helst størsta listavirðisløn á okkara leiðum. Virðislønin verður latin pappírslist annaðhvørt ár. Virðisløntu prentini hjá Svend-Allan eru gjørd í Steinprenti, sum verður opið á ólavsøku frá klokkan 9 til 22. Her er heilsanin, sum Sonja drotning av Noregi skrivaði í bókina, eftir at hava keypt list hjá Svend-Allan og Tróndi Paturssyni í Steinprenti og goldið og váttað við egnum kongaligum gjaldskorti.
Her fáa Bárður Jákupsson og Svend-Allan Sørensen sær ein bita við borðið í Steinprenti í november 2012, innan prentað verður.
Og so fer Svend-Allan at arbeiða í verkstaðnum í Steinprenti. Hann er útbúgvin á Det Fynske Kunstakademi í 2002 og undir heitinum Country og koncept vórðu lidnu listaverkini sýnd fram á Asger Jorn savninum í Silkeborg frá 16. juni til 15. september 2013. Mitt í Havn leiddi hann meg inn í eina spennandi hugtaks- og myndaverð afturvið tosi um felliknívar, byrsur og veiði.
Og ímeðan fríðka ídnir kommunumenn býin við kantsteinum, asfalti og gonguteigum, sum her á vegamótinum Hoyvíksvegur og Jónas Broncksgøta, sum er kallað upp eftir akkurát tí Jónasi, sum grundaði New Yorkbýarpartin Bronx, ið er fyrsti partur í The Bronx Tales, tað er so vist og sætt.
Á tølandi og ræðandi reklamuvegginum í R.C. Effersøesgøtu, sum einki hevur við R.C.Felagið á Velbastaðhálsi at gera, rulla SIRI og KRIS um kapp í slavna summarhitanum. Í mjørka skal nógv til at fáa mannfólk at skoða og skilja. Og í hesum døgum er onkur, ið pástendur, at eg síggi teg betur í myrkri. Spyrst, so livst.
Á Hoyvíkstjørn eru feðgar farnir útatrógva í gummubáti millum svamblandi dunnur og skvettandi likkur.
Við Hálsatjørn er so bankatjúkt, at tað neyvan sæst at geva seyði.
Og á Skálatrøð mugu bilar víkja fyri sirkus- og handilsteltum hjá kommununi. Í teltinum er kaffistova, matarsøla og hoppiland til tey smæstu.
Meðan tey smæstu gleða seg til hoppiland á Skálatrøð, kunnu tey vaksnu gleða seg til ólavsøkuframsýningina, sum letur upp í Listaskálanum ólavsøkuaftan klokkan 15 við einum revolterandi orkesturi, sum her er avmyndað í Skansabrekkuni.
Og út á dagin er sýnið nakað frægari úr Skansabrekkuni og inn yvir Havnina, sum enn rullar inn og út úr slavna summarmjørkanum.
Útlendsk skip og bátar set lita á gráu Havnina av Bursatanga og inn i móti Havnará, sum er løgd undir bretti, Røðubretti, við Kongabrúnna. Sjálvt í tí gráa er Havnin litrík.


text:
Orð: Edward Mote
Lag 1: William Batchelder Bradbury
Lag 2: James G. Walton og Henri Frederick Hemy
Týtt: Victor Danielsen
1. Mín vón er bygd á eitt í dag:
Á Jesu blóð og eina tað;
eg veit mær onga aðra havn
enn hesa einu: Jesu navn.
Niðurlag: Á klettin Krist mítt hop er bygt,
ta einu grund, ið stendur trygt,
ta einu grund, ið stendur trygt.
2. Er myrkrið nær, hans andlit fjalt,
hans náði ber meg tó um alt;
í hvørjum vanda, hvørji ódn,
trygg ævigt eru Harrans børn.
3. Hans lyfti, sáttmáli og blóð
er grundin tann, ið ævigt stóð;
um alt umkring meg svíkja má,
á Jesu navn eg líti tá.
4. Tá við basún hann koma skal,
mín sál skal møta honum sæl,
og í hans rættferð klæddur tá
eg frelstur standi honum hjá.


text:
Starvsnæmingur hjá Sambandsflokkinum
17. januar 2016
Sambandsflokkurin tók herfyri ímóti einum næmingi til starvsvenjing. Hon eitur Petra Ingebrigtsen og gongur í 9. flokki í Vestmanna skúla.
Petra kom í starvsvenjing hjá flokkinum mánadagin 11. januar og var til leygardagin 16. januar.
Endamálið við starvsvenjingini er m.a., at tey ungu fáa innlit og eina fatan av krøvunum og avbjóðingunum á arbeiðsmarknaðinum, so tíðliga sum gjørligt í lívinum. Eisini er endamálið at fáa høvið at royna seg við ymiskum arbeiðsuppgávum og fáa íblástur til, hvat ein møguliga kann útbúgva seg til og arbeiða við, tá ið ein gerst vaksin.
Petra hevur hesar dagarnar í starvsvenjing arbeitt á skrivstovuni hjá Sambandsflokkinum á Gamla Apoteki. Hon fekk eisini høvið at síggja løgtingssalin og annars hølini á løgtingsskrivstovuni. Fyri hana var hetta spennandi at síggja, tí hon bara hevur sæð tað í sjónvarpinum.
Petra Ingebrigtsen í løgtingssalinum
Starvsvenjingin byrjaði við at gjøgnumganga eina arbeiðsskrá fyri vikuna og tosa um forvæntningarnar um at fáa nakað ítøkiligt og læruríkt burturúr, hóast stutta tíðarskeiðið í starvsvenjing.
Petra fekk høvið at læra at orða tíðindarskriv og at gera framløgu. Hon fekk vitan um, hvussu samfelagið er bygt upp og hvussu politiska arbeiðið fer fram í Løgtinginum og í Sambandsflokkinum. Hon møtti tingfólkunum hjá Sambandsflokkinum og var við til eitt ungdómspolitiskt tiltak seinnapartin í gjár. Harafturat gjørdi hon ymiskt fyrifallandi arbeiði.
Petra hevur í arbeiðinum víst seg skilagóða og flokkurin er sera væl nøgdur við arbeiðslagið hjá henni. Sambandsflokkurin ynskir henni alt gott í framtíðini.
Starvsvenjingin er í tvær vikur og fer hon í komandi viku í starvsvenjing hjá Javnaðarflokkinum.
Felagsmynd, frá vinstru: Magni Laksáfoss, Petra Ingebrigtsen, Bárður S. Nielsen og Reidar Nónfjall
RN
Aftur


text:
Wikipedia:Mánaðargreinin/februar 2017
Sverri Sandberg Nielsen (føddur 1993 í Tórshavn, uppvaksin í Miðvági) er ein føroyskur rógvari, sum hevur róð kapp í Føroyum, bæði vanligan kappróður og inniróður, og sum nú rør kapp við danska landsliðnum. Í februar 2011 luttók Sverri í óalmennari HM kapping í Boston. Hann vann kappingina í sínum bólki, og gjørdist harvið heimsmeistari í innandura rógving. Hann luttók í bólkinum U19 (dreingir 17-18 ár) og vann við tíðini 6:04.8. Hann hevur luttikið á EM og VM fyri Danmark og var minni enn eitt sekund frá at kvalifisera seg til OL í Rio 2016. Tríggjar ferðir hevur hann sett nýtt danskt met i inniróðri, tað hendi trý ár á rað: 2015, 2016 og 2017, allar tríggjar ferðir gjørdist hann eisini danskur meistari. Hann venur og rør við Danske Studenters Roklub og danska landsliðið. Hann rør í einkultskullara.


text:
Uppskot um at avtaka allar uppboðsølur
- Andstøðan hevur undir viðgerðini av uppskotinum hjá samgonguni um fyrisiting av sjófeingi víst á, at útlutan av veiðirættindum umvegis uppboðssølu skapar ótryggleika í vinnuni, sigur Jákup Mikkelsen, tingmaður, sum hevur lagt uppskot fram um at avtaka allar uppboðssølur.
- So at siga øll vinnan hevur í hoyringarskrivum og undir hoyringum í Vinnunevndini gjørt vart við, at uppboðssøla av veiðirættindum er stórt afturstig í tí stóru menning, sum vit seinastu árini hava sæð í fiskivinnuni, síðani seinasta samgonga hækkaði uppsjóvarkvotupartin munandi.
- Trygg rættindi eru fyrsta treyt fyri eini skilagóðari tilrættislegging í øllum liðum í vinnuni. Ótryggleiki heldur reiðaríum aftur at gera stórar íløgur í nýggj og framkomin skip. Ótryggleiki ger tað trupult at gera langtíðarsáttmálar, sum tá til stykkis kemur tryggja betri prís og trygg arbeiðspláss. Og ótryggleiki ger umstøðurnar at leggja framleiðslu við langtíðarperspektivum til rættis munandi verri.
- Dømi um tann ruðuleika, ið uppboðssøla skapar, er uppboðssølan av sild seinna hálvár í 2017. Í kappingini um at fáa hendur á rættindum gjørdist partur av rættindunum at veiða sild so dýrur, at reiðarar sótu eftir við halli.
- Tá sildin varð seld á uppboðssølu, var prísurin á góðari leið. Men tá sildin kundi veiðast og síðani seljast, var prísurin í botni. Hetta lýsir greitt, hvørja støðu uppboðssølan kann seta tey í, sum dagliga skulu liva í vinnuni, sigur Jákup Mikkelsen millum annað
Greinin er at finna á vp.fo


text:
Vanligar glaskrukkur verða í dag brendar saman við tí vanliga húsarhaldsruskinum.
Orsøkin er, at seinast brennistøðirnar savnaðu glas saman til endurnýtslu, var sera trupult at sleppa av við tær aftur, tí glasið var ov skitið, tá ið tað kom inn.
Kommunala Brennistøðin í Tórshavn gjørdi fyri nøkrum árum síðani eina kanning av, hvørji umhvørvisárin eru av at ávikavíst endurnýta og brenna glaskrukkur.
Niðurstøðan hjá COWI, sum gjørdi kanningina, var, at tað er meira dálkandi fyri umhvørvið at sigla glaskrukkurnar uttanlands til endurnýtslu, heldur enn at brenna tær.
Glas er sum kunnugt gjørt av vatni og sandi og viðførir tað ikki dálking, at brenna tær.
Í trá við kanningina valdi IRF at brenna glaskrukkur frá húsarhaldum.
IRF ger vart við, at lokini á krukkunum ikki skulu brennast. IRF vil tí heita á fólk um at taka jarnlokini av krukknum og lata lokini til jarnendurnýtslu, saman við til dømis skolaðum matblikkum og øðrum smájarni úr húsarhaldinum.


text:
1904-1991
Graham Greene var enskur rithøvundur, las á lærda háskúlanum í Oxford, starvaðist nøkur ár sum bókaummælari á Times, seinni sum filmsummælari á Spectator.
Graham Greene rannsakar tvílyndið og politiskar spurningar í modernaða heiminum og er serliga kendur fyri at hava skrivað Brighton Rock (1938), The Power and the Glory (1940), The Third Man (1949) og The Quiet American (1955).
Á føroyskum hava vit stuttsøgusavnið: Dreymur um eitt undarligt land, sum kom út í 1979.
Útgávur:
1980 Barnagildið í Firvaldsfikkuni Silvurfirvaldinum
2002 Ein fundur í skóginum í Tí nýggja Atlantis
Ummæli/umrøða:
Raven/Shuttleworth: The Art of Fiction. The Paris Review nr. 3/1953


text:
Kommunuskipan Føroya hevur árliga ein stýrisfund, hjá einari av limakommunum og hesuferð varð fundurin hildin í Runavík.
25.09.2009
Kommunusamskipan Føroya á stýrisfundi í býrráðssalinum í Runavík
- Fólk í Funningsfirði fáa nú Bønhús
- Kortlegging við dronum
- Viðv. næmingagjaldi
- Bygdadagur í Rituvík 26. mai 2018
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst
- Áheitan frá IRF um at øll húsarhald fáa sær ruskstativ


text:
Joe Lynn Turner á Gamla Seglhúsinum
Sunnukvøldið kl. 20.00 verður eitt serligt kvøld við rocksangaranum Joe Lynn Turner á Gamla Seglhúsinum í Klaksvík.
Joe Lynn Turner hevur havt eina drúgva yrkisleið sum rocksangari á altjóða tónleikapallinum. Hann hevur verið sangari í bólkum sum Rainbow og Deep Purple, og hann hevur eisini havt nógv onnur samstørv – eitt nú Yngwie Malmsteen.
Hann fer saman við tveimum føroyskum gittarúrmælingumat hava ein akustiska framførslu umframt at greiða eitt sindur frá sínum drúgva tónleikalívi. Møguleik er eisini at hitta rocklegenduna ”face to face” og annars at ogna sær fløgur og skreytlutir. Lættari ábit og okkurt leskandi verður eisini at fáa.
Nærri upplýsingar fáast hjá Símun Gullaksen á 217055.


text:
Orð: Gutti Petersen
Lag: Uppruni ókendur
Viðmerking: Yrktur á syftunsøku í 1988.
1. Bøur er mín heimbygd,
mítt heim eg havi har,
útsýnið so vakurt, hvar enn tú vendir tær.
Søgnin veit at siga, fyrst Dávur festi búgv,
slekt eftir slekt hevur verið henni trúgv.
2. Á sumri rennur Stóráin úr Botninum so møk,
á vetri dunar Bjarnafossur, tekur ódnartøk,
Laðafossur longur niðri hevur sama lag,
kvøður fyri teimum, ið hvíla undir flag.
3. Fjøllini so stinn standa vakt um hesa bygd.
Hólmarnir á vetri eru hennar’ vernd og trygd,
Bernartindur, Nøvan og Nasin standa har,
líta yvir vágna og bygdina hjá mær.
4. Gleddist eg við alt sum grør í haga og í ong,
í skúla lærdi søguna og syngja heimlandssong.
Spældi frítt um tún og teig, ja, hetta untist mær,
Bøur verður heimbygd mín, so leingi hjartað slær.


text:
Árni Gregersen, ting.fo 04.10.2017 (09:57)
Nýggjur tingmaður á Løgting
Tað verður eitt nýtt, men tó kent andlit, sum tekur sæti á tingi í dag fyri Kára P. Højgaard, Sjálvstýri.
Bárður Kass Nielsen sat á tingi tað mesta av undanfarna valskeiði, men tá ið val var fyri tveimum árum síðani rakk atkvøðutalið ikki til, at hann slapp aftur á ting.
Bárður Kass Nielsen er tó fyrsti eykamaðurin hjá Sjálvstýri og tá ið nú Kari P. Højgaard er burtur í tveir mánaðir, so tekur Bárður Kass Nielsen sæti á tingi í dag.
Kári P. Højgaard er skurðviðgjørdur í knænum og er sjúkrameldaður í tveir mánaðir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Seturskaféin
Fr. Petersens gøta 9
Í apríl 2014 var tann fyrsta Seturskaféin. Byrjað var við eini mini-Seturskafé í táverandi hølunum hjá teim lesandi í Bókbindaragøtu 8. Seturkaféin var væleydnað, umleið 40 lesandi vóru á gátt.
Í november 2015 flutti Seturskaféin í Fr. Petersens gøtu 9, har tað javnan hevur verið kafé fríggjadagar seinnapart og kvøld.
Á vári 2017 gjørdi Ráð teirra lesandi avtalu við leiðsluna á Setrinum um at yvirtaka kantinuna á Námsvísindadeildini frá 1. mai 2017 at rokna.
- Hetta fer at bøta munandi um lestrarlívið og møguleikarnar at skipa fyri tiltøkum og aktivitetum, sigur Turið Christophersen, forkvinna í Ráð teirra lesandi, og heldur fram:
- Talið av lesandi er vaksið ár um ár, og nú lesa fleiri enn 1.000 fólk á Setrinum. Millum tey lesandi hevur ynskið um góðar umstøður at savnast verið alsamt vaksandi, so hetta er eitt stórt framstig.
Hølini verða í fyrsta umfari nýtt til Seturs-café og annað virksemi. Lesandi fáa atgongd til hølini umvegis lestrarkortið og kunnu frá fyrsta degi nýta hølini til bólkaarbeiði o.l, serliga nú fram til próvtøkurnar í summar.
Ráð teirra lesandi er farið undir at flyta inn í hølini og at leggja til rættis tiltøk og aktivitetir, sum verða knýttir at hølunum.
Fyrsta tiltakið í nýggju hølunum var 4. mai 2017, kl. 14.00, tá lesandi høvdu møguleika at hoyra amerikonsku sendikvinnuna Rebekah Drame greiða frá um møguleikarnar fyri skiftislestri í USA.
Seturskaféin hevur vanliga opið hvørt fríggjakvøld, har tann væl umtókta setursquiz'in ofta er á skránni.
Einaferð um mánaðin flytir Seturskaféin oman í Perluna í Tórsgøtu - fyrsta fríggjakvøld í mánaðinum.
Myndirnar niðanfyri eru frá Fr. Petersens gøtu 9.


text:
Tað er sunnudagur, vika 3 er at enda komin. Hendan vikan hevur havt ymist at bjóða uppá, Trumph er innsettur sum nýggjur forseti í USA, eg eri vorðin 51 ár, guðsonurin Sørmundur Kalsø bleiv 25 ár, hann er aftur í ár á besta liðnum hjá KÍ, vónandi megna teir sama støði sum í fjør. Men kanska stórsta hendingin hjá mær hesa vikuna var leygardagin í Sørvági, tá eg stillaði til start í 4. umfari av vetrarkappingini.
Gott 50 vaksin og børn vóru send avstað nakrar minuttir yvir 11. Børnini skuldu renna 3 km, meðan tey vaksnu skuldu renna 12km. sum var nakað væl forbí Bø og bleiv vent einar 400 metrar frá tunnilsmunnanum til Gásadals.
Líkindini á renna vóru góð, lítil og eingin vindur. Eg legði bragliga út, men nokkso skjótt mátti eg ásanna at hetta ikki akkurát var mín dagur. Tá ið eg hevði runnið 2 km kemur Rigmor, eins og til nýggjárshálvmarathon, hesaferð ikki tøssandi forbí, nei meira yvirbevísandi og við góðum sjálvsáliti, Christian Olsen var í hølunum á henni. Eg hevði ikki kreftir at krøkja meg uppí tey bæði, viðmerkti bara ” tað er altso 10 km eftir”. Sum vit nærkast Bø, er Christian dragnaður nakað, og eg eti meg spakuliga inn á hann, tað er hugaligt, ein vón birtist í mær at fáa hann aftur, og tað gongur ikki leingi so fari eg framvið honum. Men hann er treiskur og tekur meg aftur, og meðan vit soleiðis knokla okkum niðan tungu brekkuna aftaná Bø, kemur Herluf Jakobsen, at síggja til, fullur í yvirskoti, og soleiðis bara yvirhálar. Hetta sá eg slettis ikki koma, og ferðin var so mikið góð, at hann feik forbí, fyrst meg, og so Christian eisini. Eg hugsaði tó mítt, hálvur teinurin er eftir, mon ikki eg kanska kundi gera okkurt á veg heim aftur til Sørvágs.
Tá ið vit høvdu vent byrjaði mín veruliga kapping. Tað gekk ikki leingi so var Christian aftanfyri, og eg haldi ikki hann nú hevði kreftir at svara aftur, so var tað Herluf og ein nýggja dáma eg ikki havi sæð runnið fyrr, sum farast skuldi eftir. Rigmor var “out of sight”. Nýggja unga daman, Annika kallast hon, dragnaði nakað so hana tók eg fyrst, so var tað Herluf, hann var seigur, men tá ið hann byrjaði at venda sær, styrktist mín vón um at hetta skuldi nokk fara at ganga. 300-400m metrar áðrenn máli eydnaðist tað mær við einum sera giftigum endaspurti at taka Herluf, og tit kunnu ætla at frøðin var stór tá ið eg kom um málstrikuna, eg mátti lata frá mær eitt indianarabrøl.
Hóast tað sá svart út at byrja við, so eri eg samanumtikið ógvuliga vælnøgdur við mítt avrik, eisini hóast eg ikki kláraði at basa Rigmor. Mín tíð bleiv 52:49, 20 sekund aftanfyri Rigmor. Eg sigi bara “inntil næstu ferð til vit hittast”.
Annars ein góð vika har eg fekk 48,9 km lagdar aftur um. Í dag havi eg ikki runnið, og í morgin verður eingin renning, týsdagin verður tað 80 min róligt.


text:
“We live in a time I think not of mainstream, but of many streams, or even, if you insist, upon a river of time, that we have come to delta, maybe even beyond delta to an ocean which is going back to the skies.”
9/19/17
Björk: The Gate
Í tónleikinum hjá Björk gerast mørkini millum sjangrur, eitt nú klassiskt og populertónleik, ikki sørt ósjónlig, fyri ikki at siga óviðkomandi. Alex Ross, tónleikakritikari á New Yorker, hevði grein um tónleikin hjá Björk í The Guardian í 2015. Her siterar hann eitt perspektiv hjá John Cage, sála, frá 1992:
Ross leggur afturat, at í krossandi tónlistaligu tvøráunum hjá Björk hóma vit glottar av hesum delta, ið Cage tosaði um á ellisárum. Eg eri púra samdur. 'The Gate' fevnir líka nógv um modernaðan klassiskan tónleik sum um populertónleik, elektroniskt, klubbtónleik v.m. Tónleikurin hevur ein elegantan og smidligan lættleika og ræðist ikki at brúka tøgnina sum amboð. Drøg, ið vit kenna aftur úr modernaðum klassiskum tónleiki. Samstundis er lagið medvitið um tað nýggjasta nýggja innan elektroniskan tónleik og Björk og venesuelski Arca (Alejandro Ghersi) hava co-framleitt (her skal tó á ongan hátt setast spurningur við upphav/authorship hjá Björk).
Í fjør vóru vit (Konni Kass v. bólki) á konsert hjá Björk í Hørpu. Tað var ein bergtakandi og innilig konsert. Tilfar frá áðurnevndu Vulnicura var miðsavnandi, og Björk sang við einum strúkaraorkestri afturat sær. Uttan beats, so segði hon. At framføra bert við strúkarum eydnaðist til fulnar, nettupp tí at Björk spælir sær so ómakaleyst við sjangruhugtøkunum.
Tjekka annars hesa sjarmerandi og áhugaverdu samrøðuna millum Björk og estlendska tónaskaldið Arvo Pärt:
Labels: Avantgarde, Björk, Classical, Electronic, John Cage, Modernism
Subscribe to: Post Comments (Atom)


text:
Tvær teir síðstu vikurnar hevur Maria Winther Olsen frá Listaleypinum verið í Kollafjarðar skúla og lært næmingar í 7. flokki og lærarar at arbeiða við filmi á teldli.
7. flokkur lærdi at gera film og klippa í føroyskum, rokning og í søgu. Í føroyskum gjørdu teir tvær stuttsøgur og eina søgn til film, í rokning gjørdu teir nakrar undirvísingarfilmar og í søgu arbeiddu teir við ymiskum úr Kollafirði. Næmingarnir halda seg hava lært nógv og vilja fegnir sleppa at brúka tað teir hava lært framyvir eisini.
Lærararnir hava eisini arbeitt við at taka upp, klippa og seta saman, Í dag hevur 8. flokkur gjørt eina roynd í alisfrøði, sum teir hava filmað. Síðan hava teir klipt filmin saman og sett tónleik til. Í filminum greiða teir væl frá royndini, vísa, hvussu teir gera, og greiða við myndum frá, hvat royndin vísir.
Hesar báðar vikurnar hava víst bæði næmingum og lærarum, at filmur er eitt hent amboð at brúka í undirvísingarhøpi.


text:
Kristindómurin í Kina, hevur í fleiri ártíggjundir verið atsøktur av einum ateistiskum myndugleika...tey kristnu hava verið ómetaliga djørv.
Millum annað má ein ikki verða undir 17 ár og kristin. Hetta hevur lagt grundvøllin undir undirgrunds samkomuna, sum ídag telur møguliga 120 milliónir limir, har í hagtøl siga at 30.000 gerast kristin um dagin.
Eg havi altíð beundra Kristindómin í Kina, sjónbandið omanfyri sigur bara alt. Her eru ongar samkomu rørðslur, tá upptøkan er gjørd, eingin Lutersk ella Anglikansk kirkja, eingir pinsar, eingi brøðrafólk ella baptistar, eingir katolikkar (tey eru ikki komin so langt enn), tey eru Jesu eftirfylgjarir...alt tey hava er Bíbliuna og Bíblian verður lisin og praktisera...well, tey sum hava eina Bíbliu.
Men Gud Harrin sleppur frammat og Gud virkar.
Hví er eingin veking? Tja...vit kunnu ikki skipa ella organisera eina veking. Veking byrjar innanifrá...tað er í veruleikanum ein spurningur um at verða opin fyri Gudi og vilja Guds eina.


text:
Summarið 2017 hevur verið serstakliga vánaligt hjá filmsfeløgunum í Hollywood, tá tað um inntøkur ræður. Og júst farna vikuskiftið bar av. Tað veit enska blaðið The Telegraph at siga í dag.
Mánadagin var Labor Day í USA. Tað er frídagur, og tískil er talan um eitt langt vikuskifti hjá amerikanarum. Vanliga kemur onkur nýggjur filmur í biografarnar hetta vikuskiftið, men fyri fyrstu ferð í nógv ár kom eingin nýggjur filmur í ár. Og tað sást eisini aftur í atgongumerkjasøluni, tí hon var 45% minni enn sama vikuskiftið í fjør.
Samanumtikið hevur atgongumerkjasølan í USA í tíðarskeiðnum frá mai til september verið minni enn 3,8 mia. dollarar, og tað eru 16% minni enn sama tíðarskeið í fjør. Og tað er fyrstu ferð síðani 2006, at inntøkurnar ikki vóru hægri enn fýra milliardir dollarar, tá komið var inn í september.
Vit skulu heilt aftur til 1995 fyri at finna eitt vánaligari summar. Tað árið vóru Apollo 13 og Pocahontas best umtóktu filmar í USA.
Dýr flopp
Sum heild hevur hetta árið verið merkt av dýrum filmum, sum hava floppað. Pirates of the Caribbean og Transformers vóru báðir teir fimtu í røðini av sínum slag og fingu lutfalsliga lítla undirtøku í USA, hóast teir vóru vælumtóktir aðrastaðni.
King Arthur: Legend of the Sword, Baywatch, The Dark Tower, The Mummy og Valerian and the City of a Thousand Planets livdu heldur ikki upp til vónirnar, tá tað ræður um seld atgongumerki.
Ein av teimum fáu væleydnaðu filmunum var Dunkirk, sum seldi atgongumerki fyri 178,8 mió. dollarar í USA.
Og enn sum áður eru superhetju-filmarnar millum teir best umtóktu í USA. Tríggir av toppskorarunum vóru Wonder Woman, Guardians of the Galaxy Vol. 2 og Spider-Man: Homecoming, skrivar The Telegraph.
Kappast við Netflix
Er filmsvinnan so í kreppu? Ivaleyst er tað at taka ov rívan til at siga so, men vánaliga gongdin kemur samstundis sum Netflix og aðrar tænastur taka seg fram.
Við Washington Post sigur Ross Gerber, forseti í íløgufelagnum Gerber Kawasaki, at stórar sjónvarpshendingar, stroymingtænastur á netinum, sosialir miðlar og alt ov nógvir “sequels” – uppfylgjarar til upprunaligar filmar – øll gera sítt til, at færri fólk ganga í biograf. Til dømis settu boksidysturin millum Floyd Mayweather og røðin Game of Thrones 7 bæði met.
Enn er árið tó ikki liðugt, og filmsfeløgini vóna, at støðan fer at batna, áðrenn árið er úti. Til dømis verður nógv væntað av “It”, sum kemur út í hesi vikuni.


text:
Námsætlan fyri fígging á C stigi
1. Samleiki
Fígging er samfelagsvísindalig lærugrein, ið gevur vitan um fíggjarstovnar og fíggjarmarknaðir. Fígging gevur eisini innlit í, hvussu fyritøkur og húsarhaldini útvega og nýta kapital. Við prísásetingini á altjóða fíggjarmarknaðunum í huga, gevur lærugreinin eisini vitan um, hvussu fyritøkur kunnu útvega og nýta kapital á best møguligan hátt.
2. Endamál
Endamálið við undirvísingini í fígging er, at næmingurin
- mennir evnini til at greina og meta um fíggjarligu støðuna og um møguleikarnar hjá fyritøkum á altjóða fíggjarmarknaðinum
- við at fáa innlit í ástøði í fígging gerst førur fyri sjálvstøðugt at eyðmerkja og arbeiða við fíggjarligum greiðsluevnum í einum veruleikakendum og altjóða samanhangi.
3. Stig og tímatal
Undirvísingin í fígging á C stigi fevnir um 75 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku í bæði kjarnaøkjunum og ískoytisøkjum.
Kjarnaøki
Kjarnaøkini í fígging á C stigi eru 6 í tali:
- Fíggjarstovnar og fíggjarfyritøkur í Føroyum og úti í heimi
- Fíggjarmarknaðir
- Fíggjaríløgur
- Fíggjarstøða
- Fígging við eginkapitali
- Fígging við fremmandakapitali
Ískoytisøki
Fyri at røkka fakligu málunum í altjóðabúskapi er neyðugt, at næmingurin fær fakligt ískoytistilfar afturat kjarnatilfarinum. Ískoytistilfarið skal dýpa og seta í frásjón kjarnatilfarið og vera við til at víðka sjónarringin hjá næminginum. Ískoytistilfarið fevnir um greinar, framløgur um virkir, vitjanir á virkjum, sjónvarpssendingar, upplýsingar frá heimasíðum v.m. Ískoytistilfarið skal eggja og kveika áhugan hjá næminginum at arbeiða við fakinum altjóðabúskapur.
Tilfar til ískoytisøki kann til dømis vera av tíðarviðkomandi slagi, so hetta fær næmingin til at seta í frásjón og útgreina sína vitan í fígging. Í lærugreinini fígging er umráðandi eisini at nýta tíðindatilfar í samband við veruligar hendingar hjá fyritøkum, tá ið til dømis fyritøkur hava útvegað ella nýtt kapital. At arbeiða við veruleikakendum hendingum kann stimbra áhugan hjá næmingunum fyri lærugreinini.
5. Førleikamál
Í fígging eru førleikamálini býtt sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinunum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak, samrøðu og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Næmingurin skal læra
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at skilja og virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. Tað snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum, harímillum at grundgeva fyri fakligum sjónarmiðum. Næmingurin skal frá fyrsta degi verða vandur við at tala, skifta orð, lýða á, próvføra og bera fram egnar metingar. At duga at orða seg munnliga í altjóða búskapi merkir eisini, at næmingurin dugir at greiða frá innihaldi og ástøðiliga grundarlagnum í fakbókmentum, og faktilfari annars, eisini frá internetinum.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lesa er at skyna á og tulka.
At duga at lesa í fígging merkir, at næmingurin skal duga at kanna, greina og tulka og djúphugsa um fakbókmentir, blaðgreinar og annað faktilfar í fígging sum heild. At duga at lesa merkir eisini, at kunna skilja og tulka talvur og diagramm.
At duga at orða seg skrivliga í fígging merkir, at næmingurin hevur góð evni at málbera seg neyvt við fakheitum og hevur góð evni at orða seg skrivliga. Hetta merkir eisini, at næmingurin skal duga at skipa faktilfar, duga at grundgeva skilvíst og greinandi, harumframt at hann dugir at vísa á, hvussu búskaparlig ástøði kunnu nýtast til ítøkilig og tíðarbær greiðsluevni.
Førleikin at rokna snýr seg um evnini at lesa hagtøl og frymlar. Tað er eisini at hugsa skilvíst og loysa ivamál. At duga at rokna í fígging merkir, at næmingurin skal duga einfaldar útrokningar av hagtølum sum t.d. at rokna vísitøl, at rokna prísir og mongdir, at rokna lutfalsligan vøkstur, og at hann dugir at loysa einfaldar líkningar. Næmingurin skal eisini duga at rokna fíggjarlig og roknskaparlig lyklatøl.
Førleikin at nýta tøknilig amboð í fígging er ein fortreyt fyri øllum fjarskifti. At duga at nýta kunningartøkni í fígging merkir, at næmingurin skal duga at leita, kanna og velja burturúr viðkomandi tilfari, ið lagt er út á internetið. At duga at nýta kunningartøkni merkir eisini, at næmingurin dugir at gera útrokningar á rokniarki og at nýta viðkomandi framløguhættir.
At kanna
At granska er eisini at kanna, at eygleiða, undrast, finna svar og gera royndir. Lærarar skulu geva gætur, at hesir førleikar verða mentir á øllum stigum.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um viðurskifti av týdningi fyri næmingin og hansara umhvørvi. Næmingurin skal læra at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin skal eggjast til at fregnast um mentanarligar og samfelagsligar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann lærast. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, at tekstframleiðsla í breiðum týdningi er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið.
Fakligir førleikar
Við støði í teimum nevndu 6 kjarnaøkjunum í fígging á C stigi dugir næmingurin:
- at greiða frá fíggjarstovnum og fíggjarfyritøkum í Føroyum og úti í heimi
- at nýta vitan sína um altjóða fíggjarmarknaðir til at viðgera, hvussu prísurin á fíggjartænastum verður funnin og ásettur
- at greina og meta um fíggjarstøðubygnað fyritøkunnar við støði í roknskapi
- at nýta vitan sína um portfolioteori og fíggjaríløgutænastur til at viðgera og meta um fíggjarligu avgerðir virkisins
- at greina og meta um kapitalkostnaðin hjá fyritøkum
- at nýta vitan sína um fígging við eginkapitali og fígging við fremmandakapitali til at viðgera og meta um, hvussu fyritøkur kunnu útvega kapital
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin skal skjalfestast.
Próvtøkuhættir
Hildin verður ein munnlig próvtøka.
Valt kann verða ímillum tveir próvtøkuhættir. Skúlin ger av, hvør háttur verður nýttur. Sami próvtøkuháttur verður nýttur fyri sama flokk/valbólk. Hetta forðar tó ikki fyri, at báðir hættir kunnu verða nýttir sama ár í sama skúla.
Próvtøkuháttur A
Munnliga próvtøkan fevnir um próvhoyring í lisnum og ólisnum tilfari. Próvtøkutilfar og próvtøkuspurningar verða send próvdómaranum til góðkenningar í góðari tíð undan próvtøkuni.
Próvtakarin fær umleið 40 minuttir til fyrireikingar, og tá er vegleiðing og tilfarsútflýggjan íroknað. Próvhoyringin varir 20 minuttir, íroknað próvdøming.
Próvtøkuspurningarnir skulu verða fjølbroyttir og umboða bæði kjarna- og ískoytistilfarið. Próvhoyringin er ein faklig samrøða millum próvtakara og próvhoyrara og tekur støði í próvtøkuspurninginum og tí tilfari, sum próvtakarin hevur arbeitt við í fyrireikingartíðini. Próvtøkuspurningarnir skulu geva næminginum møguleika at vísa síni evni til at lýsa, greina og meta á fakligan hátt.
Eitt royndartilfar má nýtast í mesta lagi tríggjar ferðir í sama flokki. Alt royndartilfarið skal leggjast fram og vera tøkt, tá ið fyrsti próvtakari tekur sítt royndartilfar við lutakasti.
Próvtøkuháttur B
Munnliga próvtøkan fevnir partvíst um próvhoyring í einum greiðsluevni í verkætlanini, sum næmingurin sjálvur velur. Hin parturin fevnir um próvhoyring í ókendum teksti við próvtøkuspurningum. Próvtøkutilfar og próvtøkuspurningar verða send próvdómaranum til góðkenningar í góðari tíð undan próvtøkuni.
Próvtakarin fær umleið 30 minuttir til fyrireikingar, og tá er vegleiðing og tilfarsútflýggjan íroknað. Próvhoyringin varir 30 minuttir, íroknað próvdøming.
Munnliga próvtøkan er tvíbýtt: Annar parturin fevnir um próvhoyring í einum greiðsluevni í verkætlanini, sum næmingurin sjálvur hevur valt at leggja fram. Undir próvhoyringini setur próvhoyrarin próvtakaranum spurningar á skiftandi torleikastigi.
Hin parturin av próvtøkuni tekur støði í ókendum teksti við próvtøkuspurningum. Próvhoyringin er ein faklig samrøða millum próvtakara og próvhoyrara og tekur støði í próvtøkuspurninginum og tí tilfari, sum próvtakarin hevur arbeitt við í fyrireikingartíðini. Próvtøkan og próvtøkuspurningarnir skulu geva næminginum møguleika at vísa síni evni at lýsa, greina og meta á fakligan hátt.
Próvtøkutíðin verður býtt javnt millum ávikavist 1) framløgu hjá næmingi av sjálvvaldum greiðsluevni í verkætlanini við spurningum á skiftandi torleikastigi frá próvhoyrara, og 2) próvhoyring við støði í ókendum teksti og tilhoyrandi próvtøkuspurningum.
Eitt royndartilfar má nýtast í mesta lagi tríggjar ferðir í sama flokki. Alt royndartilfarið skal leggjast fram og vera tøkt, tá ið fyrsti próvtakari tekur sítt royndartilfar við lutakasti. Próvtøkuspurningarnir skulu breitt umboða bæði kjarnaøki og ískoytisøki.
Dømingargrundarlag
Við munnligu próvtøkuna verður í próvdømingini dentur lagdur á, at próvtakarin dugir
- at orða eina fakliga hugsan
- dugir at nýta fakligt ástøði og háttalag til at viðgera og meta um fíggjarligar spurningar og greiðsluevni í einum veruleikakendum og altjóða samanhangi
- dugir at greina, seta í frásjón og meta um fakligar ivaspurningar
- dugir at skipa og miðla fakligt tilfar
Givið verður eitt próvtal fyri munnliga avrikið. Próvtalið verður givið við støði í einari heildarmeting.
Próvtalslýsingar
Munnligt C stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Undirvísingin tekur í størst møguligan mun útgangsstøði í tíðarbærum og veruligum hendingum hjá fíggjarstovnum og fíggjarfyritøkum í Føroyum ella úti í heimi, so at undirvísingin tekur støði í tí, sum næmingurin kann hava ein ávísan kunnleika um. Hetta merkir, at undirvísingin í mest møguligan mun leggur upp til induktivar undirvísingarhættir. Í hesum sambandi skal nevnast at case-arbeiði eisini er ein eyðsýndur møguleiki til at menna fakliga førleikan hjá næminginum. Tilfarið, ið nýtt verður til tílíkar induktivar undirvísingarhættir, er ofta at finna á heimasíðum hjá fyritøkum, so sum roknskapir og ársrapportir, men blaðgreinar og tíðindastubbar kunnu eisini vera viðkomandi. Tílík undirvísing leggur vanliga upp til virkna næmingaluttøku, og at næmingarnir eisini verða tiknir við upp á ráð, tá ið undirvísingin skal leggjast til rættis.
Tó má undirvísingin eisini byggja á deduktiva undirvísingarháttin, har lærarin vísir á logiskar samanhangir millum ymisk evni. Deduktivi undirvísingarhátturin kemur serliga til sjóndar, tá ið torgreidd evni ella fíggjarlig modell skulu gjøgnumgangast, ella tá ið eitt nú útrokningar verða vístar á rokniarki.
Mælt verður til, at undirvísingin verður løgd til rættis við skiftandi arbeiðsháttum og soleiðis, at næmingar fáa høvi at arbeiða sjálvstøðugt og í bólkum. KST er týðandi amboð í undirvísingini, sum næmingurin kann nýta, tá ið framløgur og uppgávur verða gjørdar. Somuleiðis letur KST upp fyri vitan og tilfeingi, sum næmingurin hevur brúk fyri. Til dømis skal næmingurin duga at taka niður dátu frá internetinum ella úr dátugrunnum og arbeiða við hesum í rokniarki, so at hann kann gera útrokningar, talvur og grafar.
Vanliga verður í læringartilgongdini farið frá tí lætta til tað torføra og frá tí einfalda til tað torgreidda. Hesin stigvøkstur er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku næmingsins. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær, m.a. at næmingurin er í einari tilgongd, har hann lærir at læra, og at hann í hesi tilgongd í alsamt størri mun eigur at taka ábyrgd fyri egnari læring. Samrátt verður um, hvat best er at gera, og hvussu hetta verður gjørt, so næmingurin samanumtikið fær ávirkan á undirvísingina og á egnu læring.
Stigvøksturin kemur til sjóndar í teimum førleikamálum, sum verða sett í námsætlanini og í undirvísingini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl, sum til ber. Fyri at tryggja stigvøkstur er neyðugt, at sett verða ávegismál, sum hjálpa næminginum fram móti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji ávegismálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
Arbeiðshættir
Mælt verður til, at lærarin altíð nýtir so nógvar og fjølbroyttar undirvísingarhættir, sum til ber, so at hann kann røkka øllum næmingunum. Næmingarnir skulu eisini hava ávirkan á, hvørjir undirvísingarhættir verða nýttir. Lærarin eigur tí í samráð við næmingarnar og eftir besta førimuni at tillaga undirvísingina og hættirnar eftir einstøku næmingunum í flokkunum.
Lærarin eigur at nýta undirvísingarhættir, ið leggja upp til virkna næmingaluttøku. Mælt verður til, at lærarin nýtir induktivar undirvísingarhættir, og at arbeitt verður við casum. Um til dømis okkurt serligt hendir í fíggjarheiminum, úti ella heima, kann lærarin taka hendingina við í undirvísingina við at knýta hesa til viðkomandi ástøði. Endamálið við hesum er at kveikja áhugan hjá næmingunum fyri lærugreinini, so teir fáa eina betri fatan av hesi lærugrein og av veruligum hendingum í fíggjarheiminum. Case-arbeiði er eisini eyðsýndur møguleiki til at menna fakliga førleikan, ið samstundis tryggjar virkna næmingaluttøku. Tilfarið kann vera blaðgreinar, tíðindastubbar, roknskapir o.a., sum ofta kann finnast á internetinum. Eyðkenni við tílíkum induktivum undirvísingargongdum er, at næmingarnir fáa ein virknan lut í undirvísingini, og at tørvur á undirvísing í ástøði í fígging ofta stavar frá tí case-tilfari, sum arbeitt verður við, t.e., at farið verður frá tí verkliga til tað ástøðiliga.
Fyrilestrarkend undirvísing við læraraframløgu er tó viðhvørt neyðug, men eigur at avmarkast og nýtast við skili og skipast væl. Til dømis kunnu næmingarnir fáa úthendi av læraraframløgu. Av tí at próvtøkan í lærugreinini er munnlig, eigur hvør næmingur, fyri at venja munnliga framløguførleikan, at fáa fleiri høvi til at leggja fram.
Bólkaarbeiði er eisini ein góður læriháttur, sum eggjar til samtalu, samstarv, virkna næmingaluttøku og sínámillum læring. Lærarastýring av tilgongdini er tó umráðandi, fyri at tryggja, at allir næmingar eru virknir.
Verkætlanararbeiði er vælegnað sum læriháttur, tá ið næmingar skulu arbeiða við greiðsluevnum, sum fara um lærugreinamørk. Í fígging á C-stigi skulu næmingarnir gera eina verkætlan. Hóast eingin kravd næmingatíð er tillutað til skrivlig avrik í lærugreinini fígging á C-stigi, kann tað vera hent at gera smærri skrivligar uppgávur, tí hetta skapar fjølbroytni í undirvísingini, og næmingurin mennir eisini sín førleika í at skriva, og sum kann koma honum til góðar, tá ið hann skal gera verkætlanina.
Samanfatandi taka hesir arbeiðshættir støði í teimum málum, sum sett eru fyri lærugreinina. Arbeiðshættirnir eiga at verða ymiskir, so næmingarnir fáa roynt og ment seg á ymiskan hátt. Við hesum verður tryggjað, at næmingarnir menna seg fakliga og lestrarliga, og at lærarin leggur lag á og skapar umstøður, sum stimbra hugin og førleikan til at læra nýtt alt lívið.


text:
Flogbóltur: Ársins bestu í kvinnuflogbóltinum
ítróttur19-04-2018 - 13:16 - Jóanis Nielsen
Liðformenn og venjarar á øllum liðunum hava nú atkvøtt um bestu leikararnar í meistaradeildini hjá kvinnum.
Hvør einstakur hevur havt tríggjar stemmur í hvørjum bólki, og besti leikarin hevur fingið 5 stig, næstbesti 3 stig og tann triðji 1 stig.
Á Galla-veitslu, sum Fleyr skipar fyri leygardagin 21. apríl verður almannakunngjørt, hvør verður vinnari í hvørjum bólki.
Niðanfyri eru trý tey bestu í hvørjum bólki sum eru innstillaði – hesi eru uppsett í bókstavarøð.


text:
Rannvá: Nú vita vit betri hvat krevst
ítróttur13-09-2017 - 21:03 - Jóanis Nielsen
Allir smálutir skulu sita, tí betri vit eru fyrireikaðar, betri gerst møguleikin at fáa góð úrslit, sigur Rannvá B. Andreasen. Hóskvøldið klokkan 19:00 spælir kvinnulandsliðið fyrsta dystin í undankappingini til HM 2019.
Rannvá Biskupstø Andreasen er royndasti spælarin á føroyska landsliðnum, sum í morgin fer á vøllin móti Kekkia í fyrsta HM-undankappingardystinum á hesum sinni. Hon heldur, at tað hevur sera stóran týdning, at landsliðið er so sjónligt sum gjørligt, so at ungar gentur fáa kvinnuligar fótbóltsfyrimyndir.
- Gentur í Føroyum gerast varugar við, at tær eisini kunnu satsa upp á at blíva dugnaligir fótbóltsspælarar. Nú eru tað ikki bert menninir, sum eru fyrimyndir hjá ungdóminum, men nú vita børn og ung, at tað eisini finnast kvinnur, sum spæla fótbólt her. Vit síggja ikki nógv til tað í sjónvarpi, men um vit byrja í tí smáa her heima, kann tað fáa stórt virði, sigur Rannvá B. Andreasen við heimasíðuna hjá FSF.
Fótbóltssamband Føroya hevur boðað frá, at kvinnufótbóltur skal uppraðfestast og mennast munandi komandi árini. Sum liður í hesum arbeiðnum varð valt, at Føroyar skuldi vera vertur fyri innleiðandi undankappingini sum var í vár, har landsliðið sum kunnugt stóð seg væl og spældi seg víðari til sjálva HM-undankappingina, sum nú stendur fyri durum. FSF gjørdi nógv burturúr kappingini, og fleiri miðlar varpaðu eisini ljós á landsliðið. Hetta hevði og hevur framvegis nógv at siga, heldur Rannvá.
- Tað er júst hetta, sum í stóran mun hevur manglað fyrr. Um vit verða settar í brennidepilin á sama hátt sum í vár til okkara dystir í innleiðandi undankappingini, er sannlíkt, at fleiri áskoðarar koma til dystirnar, og at fólki, og ikki minst genturnar, fáa eyguni upp fyri, at vit hava eisini eitt landslið. Tað vita fleiri eftir kappingina í apríl, og eg vóni, at hetta støðið verður hildið, sigur navnframi álopsspælarin, sum hevur skotið ikki færri enn 27 mál í 48 dystum í føroysku landsliðsblusuni.
Fáar munnu hava uppliva líka nógv, sum Rannvá í føroyskum fótbólti, og hon er ein av teimum, sum vóru við, tá Føroyar spældu undankapping í 2013 og 2014, tá Svøríki, Pólland og Skotland vóru millum mótstøðuliðini. Rannvá heldur, at landsliðið er betur tilbúgvið til stóru avbjóðingina hesaferð.
- Vit vita betur, hvat krevst. Nú hava mestsum allir spælararnir royndir frá U-landsliðunum, og umstøðurnar kring landsliðið eru eisini batnaðar munandi síðan seinast vit spældu eina undankapping, og tað er sera týdningarmikið. Allir smálutir skulu sita, tí betur fyrireikaðar vit eru, betri gerst møguleikin fyri at fáa góð úrslit, greiðir Rannvá Biskupstø Andreasen frá.
HM-undankappingardysturin millum Føroyar og Kekkia verður á Tórsvølli hósdagin 14. september kl. 19.00. Ókeypis atgongd er til dystin.


text:
BRENNIOVNUR
EXO FLAME brenniovnur – Eldstaður við hugna sum spjaðir hita runt øll húsini
ExoFlame er ein vatnleiðandi brenniovnur, sum tú kanst seta har tú ynskir tað í tínum húsum. Hann kann bindast til kaminuna og til dømis ExoTank VPS tangan. ExoFlame kann setast í opna elstaðin og gevur hugna og hita í rúminum, samstundis sum hann hitar vatnið. Hann er eitt gott ískoyti til grønu orkuna eins og sólpanelir, hitapumpur og meira.
17 kW grøn orka. 14 kW til vatn sirkulatión og 3 kW til hugnaligan hita í eldstaðnum. Ber til at setast upp har tú ynskir. Heldur tey strangastu umhvøviskrøvini (sambart EN 13229). Rørskipanin ið spjaðir hita runt øll húsini og ikki bert í eldstaðnum.
ExoFlame (pdf fíla)
RESERVEN brenniovnur
Reserven II er sniðgivin til at økja um tað hitakeldu tú longu hevur – ella til tín sum ynskir við vissu at kunna matgera og hava hita tá streymslit er.
Reserve II verður eisini brúktur sum hitakelda av summarhúsum, jakthúsum og tílíkum frítíðarstøðum. Hann er ein kostnaðarlág orkukelda, einfaldur, tryggur og av høgari dygd. Reserven er gjørdur til íbindan til akkumulator MCF tanga. Allir deilirnir hjá Euronom eru væl testaðir saman, so sameinginin av øllum, gevur rætta hitastigið av vatninum tá tað rennur aftur í ketilin, sum tryggar ímóti kondensi, ið viðførir longri livitíð fyri ketilin. Reserve II base, við tanga, tryggjar tær burðardygga orku, við møguleika at skoyta uppí við el, olju, ella træ – alt eftir hvat tær hóar best.
Reserven (pdf fíla)


text:
Fuglafjarðar Svimjifelag bjóðar í viðfesta skjali til svimjistevnu fyri bólkar 1 og 2, at verða í Fuglafirði leygardagin 13. oktober kl 11:00.
Bólkur 2 Bólkur 1 sleppur at hita upp frá kl 09:45, og bólkur 1 bólkur 2 sleppur so til tá ið bólkur 2 bólkur 1 er liðugur at kappast. Heiðursmerki verða handað í øllum kappingum.
Kappingarnar verða hesar:
Bólkur 2
- 50 frí gentur (innleiðandi)
- 50 frí dreingir (innleiðandi)
- 50 bringu gentur (innleiðandi)
- 50 bringu dreingir (innleiðandi)
- 33 firvald gentur
- 33 firvald dreingir
- 100 frí gentur
- 100 frí dreingir
- 50 rygg gentur (innleiðandi)
- 50 rygg dreingir (innleiðandi)
- 4×33 frí gentur
- 4×33 frí dreingir
Bólkur 1
- 33 frí gentur (innleiðandi)
- 33 frí dreingir (innleiðandi)
- 33 rygg gentur (innleiðandi)
- 33 rygg dreingir (innleiðandi)
- 50 frí gentur
- 50 frí dreingir
- 33 bringu gentur (innleiðandi)
- 33 bringu dreingir (innleiðandi)
- 4×33 frí gentur
- 4×33 frí dreingir
Tilmeldingarfílan er ikki klár enn, men verður løgd út so skjótt sum vit hava fingið hendur á hana.


text:
Kappróður í Føroyum
Kappróður hevur verið eitt kent fyribrigdi í Føroyum í øldir. Sum frítíðarítrótt gjørdi hann seg rættiliga galdandi í samband við framkomuna av tí nýmótans samfelagnum í fyrru helvt av hesi øld. Kappróður verður vanliga nevndur tjóðarítrótt Føroya. Tað sum eyðkennir ta føroysku róðrar-ítróttina er tað sermerkta sniðið, bátarnir hava. Bæði menn og kvinnur luttaka í kappróðrinum hvør fyri seg. Barnaróðrar hava eisini verið vælumtóktir seinastu árini, og í 2010 gjørdist barna kappróðurin eisini FM róður eins og hjá teimum ungu og teimum vaksnu. Hendan ítróttargrein, sum er summar-ítrótt burturav, er serstakliga væl umtókt, og áskoðaratalið er altíð sera stórt. FM-kappingarnar verða hildnar á teimum mongu summarstevnunum kring landið. Fyrsti róðurin er á Norðoyastevnu í Klaksvík, sum oftast er fyrsta vikuskifti í juni, kappróðurin er leygardag á Norðoyastevnu. Seinasti róðurin er á Ólavsøku 28. juli. Vanligasti teinurin ið róð verður er 1000 metrar. 10-mannaførini rógva tó 2000 metrar har tað ber til. Á Ólavsøku ber ikki til at rógva longri teinar enn 1000 metrar. Børnini rógva styttri teinar. Onkuntíð verður róð í fleiri bólkum, tá verður eisini finaluróður. Hetta er onkuntíð galdandi fyri 5-mannaførini sum eru flest í tali.[1]
Innihaldsyvirlit
Kappast verður í bólkum eftir kyni og stødd av báti[rætta | rætta wikitekst]
Kappast verður í hesum bólkum til FM:[2]
- Barnaróður, dreingir í 5-mannførum
- Barnaróður, gentur í 5-mannførum
- Gentur í 5-mannaførum
- Dreingir í 5-mannaførum
- Kvinnur í 5-mannaførum
- Kvinnur í 6-mannaførum
- Menn í 6-mannaførum
- Menn í 8-mannaførum
- Menn í 10-mannaførum
Róðursmaðurin kann vera av hinum kyninum.
Stevnur í Føroyum við FM kappróðri[rætta | rætta wikitekst]
Niðanfyri sæst yvirlit yvir tær føroysku bý- og bygdastevnur, sum hava FM kappróður, og nær ið hesar stevnur eru.
- Norðoyastevna er oftast fyrsta vikuskifti í juni í Klaksvík, FM kappróður er hvørt ár á Norðoyastevnu, tað er fyrsti róðurin
- Eystanstevna er annað vikuskifti í juni í Runavík, FM róður er annað hvørt ár á Vestanstevnu, líka ár (2004, 06, 08, 2010 osfr.). Eystanstevna og Varmakeldustevnan skiftast um at hava FM kappróður.
- Sundalagsstevna er eitt vikuskifti um miðan juni. Tríggjar bygdir skiftast um at vera vertir, tær eru: Kollafjørður, Hósvík og Hvalvík.[3] Í 2007 og 2010 var stevnan í Hvalvík, í 2008 og 2011 í Hósvík, í 2006, 2009 og 2012 í Kollafirði.
- Jóansøka er seinasta vikuskifti í juni ella tann leygardagin sum liggur tættast við jóansøkudag sum er 24. juni. Jóansøkan er annað hvør ár í Vági (líka ár, t.d. 2006, 08 og 2010) og annað hvørt ár á Tvøroyri (ólíka ár, t.d. 2005, 07, 09 og 2011). FM kappróður er altíð á jóansøku.
- Varmakelda er fyrsta vikuskifti í juli í Fuglafirði, FM róður er annað hvørt ár, 2005, 07, 09, 2011 osfr.
- Vestanstevna er annað vikuskifti í juli. Stevnan skiftir millum 3 tær størstu bygdir í Vágum, tað vil siga, at Vestanstevnan er triðja hvørt ár í Sandavági, Miðvági og Sørvági. Stevnan var 2005, 2008 og 2011 í Miðvági, í Sandavági í 2006 og 2009 og í Sørvági í 2007 og 2010. Fyrr var Vestanstevnan eisini hildin í Vestmanna, seinastu ferð var ár 2000.[4]
- Fjarðastevna er um hálvan juli. Annað hvørt ár (líka ár) í Vestmanna (2004, 06, 08 og 2010). Strendur og Skála skiftast um at hava FM róðurin fjórða hvørt ár. Í 2007 og 2011 var fjarðastevnan við FM kappróðri á Strondum, í 2005 og 2009 á Skála.
- Ólavsøka, ólavsøkukappróðurin er ólavsøkuaftan 28. juli í Havn. Seinasti FM kappróðurin er altíð á Ólavsøku.
Mest vinnandi róðrarfeløg í Føroyum[rætta | rætta wikitekst]
Niðanfyri sæst yvirlit yvir kappróðrarfeløg í Føroyum, sum hava vunnið FM heitið. Hagtølini eru frá 1973-2011.[5] Yvirlitið er dagført í juli 2012, áðrenn ólavsøkuróðurin. Skrásetingin av hagtølunum við føstum starti byrjaði í 1973, kappróðurin er tó nógv eldri enn tað.
- Havnar Róðrarfelag 60
- Argja Róðrarfelag 21
- Kappróðrarfelagið NSÍ 20
- Róðrarfelagið Knørrur 17
- Klaksvíkar Róðrarfelag 14
- Hvalvíkar Streymnesar Róðrarfelag 13
- Kvívíkar Sóknar Róðrarfelag 10
- Skála Róðrarfelag 9
- Vestmanna Ítróttarfelag, róðrardeild 9
- Sandavágs Ítróttafelag, róðrardeild 9
- Miðvágs Róðrarfelag 8
- Kollafjarðar Ítróttafelag, róðrardeild 7
- Nólsoyar Ítróttafelag, róðrardeild 6
- Froðbiar Sóknar Róðrarfelag 5
- Oyndarfjarðar Ítróttafelag, róðrardeild 5
- Vágs Kappróðrarfelag 5
- Norðdepils-Hvannasunds Róðrarfelag 4
- Strálan 4
- Hósvíkar Róðrarfelag 3
- Sunda Róðrarfelag 3
- Gøtu Ítróttafelag, róðrardeild 1
- ÍF-Kappróður 1
- Ítróttafelagið Royn, róðrardeild 1
Kelda[rætta | rætta wikitekst]
- ↑ RSF.fo, Reglugerð fyri bólkabýti
- ↑ Drekin.fo
- ↑ RSF.fo
- ↑ Drekin.fo - Bestu tíðirnar frá Vestanstevna (Vestmanna) (1973-)
- ↑ Drekin.fo, Mest vinnandi feløgini (1973-)


text:
Nú er klárt at leggja aliringar á Víkar
vinna20-01-2018 - 11:20 - Jóanis Nielsen
Hiddenfjord hevur fingið loyvi at leggja aliringar á Víkar, teir hava í farnu viku lagt akker og annars útgerðina, sum ringarnir skulu festast í, so nú er klárt at leggja aliringarnar.
Ætlanin hjá Hiddenfjord er, at fáa kannað um møguligt er at fáa aliringar at liggja á víkini, tað skal kannast í vár, so ætlanin er at leggja aliringarnar har skjótast gjørligt. Aliringarnir, sum skulu royndarkoyrast á Víkum, skulu hava nót í, men ongan fisk.
Vit vóru á Víkum hósdagin, tá vórðu hesar myndirnar tiknar.


text:
Hey, vid hesum bloggi vil eg vísa á ymiskt id gongur fyri seg í mínum dagligdegi..alt frá bíløt av mínari familju til yndisanga ;)ENJOY!
fredag den 5. april 2013
5 vikur á Dukan Diet/Lifestyle
Nú er gerandisdagurin komin og mr. Dukan sleppur aftur at stýra mínum lívið. Eg liggi sjuk ídag so tað verður ongin gongutúrur til mín ídag:(
Eg gjørdi tunsalat ígjár sum er loyvt at eta tá eg havi PG (protein+grønmetis) dag. Í tunsalatinum er: 1/2 piparfrukt, 1 leykur, majs (tolereret) salt og pipar og 1 dós tun i vand.


text:
Umsóknarfreist: Stuðul til vinnu ph.d.-verkætlanir
Eigur tú eina fyritøku í Føroyum? Hevur tú hugsað um eina granskingarverkætlan, sum kann loysa eina ítøkiliga avbjóðing, menna fakligu førleikarnar og skapa vøkstur í tykkara fyritøku ella tykkara vinnu?
Ella ert tú útbúgvin nýliga og hevur hug at fara undir eina ph.d.-verkætlan í samstarvi við eina føroyska fyritøku?
Nú er møguleiki at søkja stuðul til vinnu ph.d.-verkætlanir í Føroyum.
Tað eru knappar 3 mill. kr. tøkar at luta út til 2-3 ph.d.-verkætlanir og møguliga til nakrar smærri verkætlanir.
Tvey umsóknarumfør
Tað eru tvey stig í umsóknargongdini.
Í fyrra umfari skal eitt hugskot lýsast. Eisini skal verkætlanin lýsast í stuttum. Dentur skal leggjast á væntaða nyttuvirðið fyri fyritøkuna og granskingarumhvørvið og á styrkta fakliga netverkið millum fyritøku og granskingarumhvørvi.
Umsóknarfreistin í hugskotsumfarinum er 1. mars 2018 kl. 12. Serstakt oyðublað skal nýtast til endamálið. Tak tað niður her
Ein metingarnevnd metir um innkomnu uppskotini og bjóðar bestu umsóknunum víðari til seinna umfar.
Ein fullfíggjaða umsókn skal sendast inn áðrenn freistina, sum væntandi verður 15. juni 2018 kl. 12.
Les meira her


text:
Sverri Egholm
19.04.2018 - 15:53
Tíðindi > Samfelag & Politikkur > Landspolitikkur
Kristina Háfoss var fyri løtu síðani rættiliga greið á tingsins røðarapalli um broytingaruppskotið hjá løgtingsformanninum og floksfelagnum í Tjóðveldi, Pálli á Reynatúgvu.
- Okkara meining (landsstýrið, red.) er tann, at sjálvandi er tað ikki í lagi. Tá vit hava havt drúgvar samráðingar í samgonguni og eisini hava avtalu við ein andstøðuflokk. Og tá vit hava møtst á miðjuni í øllum lutum í hesi pensjónsskipanini. So tað er ikki í lagi, segði Kristina Háfoss, landsstýriskvinna í fíggjarmálum.
Hon segði, at verður eitt tílíkt uppskot samtykt so er eingin pensjónsnýskipan og málið verður tikið aftur.
Sum nakað óvanligt hevur Páll á Reynatúgvu, løgtingsformaður, lagt inn eitt broytingaruppskot til aðru viðgerð av tí eina málinum, tað, sum snýr seg um at hækka pensjónsaldurin stigvíst yvir fleiri ár úr 67 upp í 68.
Les meira her: Spenningur um pensjónsnýskipanina


text:
Fráboðan av arbeiðsvanlukku
Hvat skal fráboðast?
Eitt arbeiðsóhapp / ein arbeiðsvanlukka er sambært arbeiðsumhvørvislóggávuni at skilja sum ein persónskaði, ið er hendur av arbeiði í tænastu fyri ein arbeiðsgevara, um so er, at vanlukkan / óhappið hevur havt við sær óarbeiðsføri í ein ella fleiri dagar umframt skaðadagin.
Slíkar hendingar, umframt allar eitranir skulu fráboðast Arbeiðs- og brunaeftirlitinum sum skjótast og áðrenn 9 dagar eru farnir.
Er talan um álvarsligar vanlukkur og eitranir skal Arbeiðs- og brunaeftirlitiðharumframt hava fráboðan beinanvegin umvegis telefon.
Hvussu skal fráboðast?
Frá 03. januar 2018 kunna arbeiðsskaðar fráboðast talgilt til Arbeiðs- og brunaeftirlitið, umvegis heimasíðuna hjá stovninum, sí Fráboða arbeiðsóhapp/arbeiðsvanlukku
Arbeiðsóhapp/ arbeiðsvanlukkur kunnu tó enn fráboðast umvegis oyðublað frá Arbeiðs- og brunaeftirlitinum: Oyðublað Hetta skal sendast til Arbeiðseftirlitið við telduposti á vanlukkur@arb.fo ella við vanligum posti á ‘Arbeiðs- og brunaeftirlitið, Eirargarður 2, 2. hædd, 100 Tórshavn
Hvør skal boða frá?
Arbeiðsgevarin hevur skyldu til at boða frá teimum vanlukkum, sum raka hansara arbeiðsfólk. Rakar vanlukkan onkran, sum ikki arbeiðir í fyritøkuni, eigur viðkomandi sjálvur at syrgja fyri, at boðað verður frá. Eisini tey, sum eiga ella brúka maskinur, hava skyldu at boða frá vanlukkum.
Tilgongdin víðari
Seinast 2 arbeiðsdagar eftir móttøku av skaðafráboðanini verður ein móttøkuváttan send arbeiðsgevaranum, skaðarakta og møguligum starvsfólkavaldum trygdarumboði á arbeiðsplássinum.
Seinast 2 vikur aftaná móttøku av móttøkuváttanini verður eitt skriv sent til omanfyri nevndu partar, um hvørt Arbeiðseftirlitið ger meira við málið ella ikki.
Endurgjald og Føroya Vanlukkutryggingarráð
Arbeiðs- og brunaeftirlitið umsitur ikki lóggávuna um endurgjald í sambandi við avleiðingar av arbeiðsskaða. Føroya Vanlukkutryggingarráð tekur avgerðir í málum viðvíkjandi arbeiðsskaðum, herundir eisini mál um vinnusjúkur vegna arbeiði.
Føroya Vanlukkutryggingarráð finst á C. Pløyensgøta 1, 100 Tórshavn
Teldupostur: fvr@sorinskrivarin.fo
Tlf.: 31 10 03